text:
“Njyewe Paul Kagame, ndahiriye u Rwanda ku mugaragaro…ko nzakurikiza nkanarinda Itegeko Nshinga n’andi mategeko…Nintatira iyi ndahiro nzabihanirwe n’amategeko. Imana ibimfashemo”
Muri iyi minsi hari ibiganiro mu Banyarwanda kimwe no mu bakurikiranira hafi politiki y’u Rwanda byibanda ku mpinduka zo mu mwaka wa 2017 ubwo hateganyijwe amatora. Mu by’ukuri insanganyamatsiko y’ibi biganiro ni ukumenya niba perezida Paul Kagame azubahiriza itegekonshinga nk’uko yabirahiriye cyangwa se niba azanangira umutima. Ingingo ya 101 y’itegekonshinga ryatowe mu mwaka w’2003 igira iti:
“Perezida wa Repubulika atorerwa manda y’imyaka irindwi. Ashobora kongera gutorwa inshuro imwe. Nta na rimwe umuntu yemererwa gutorerwa manda zirenze ebyiri ku mwanya wa Perezida wa Repubulika”.
Ubundi nta mpungenge zikwiye kubaho nta n’ikibazo cyakagombye kwibazwa iyo Paul Kagame aba azwi nk’umuntu w’inyangamugayo. Ariko rero Kagame yagaragaye kenshi akora ibintu binyuranyije n’ubunyangamugayo. Ibi byemezwa cyane cyane na bamwe mu bahoze ari inkoramutima ze za hafi. Na Kagame ubwe ntiyihishira cyangwa se ngo agaragaze wenda ko ibyo ashinjwa ari ibinyoma, ahita yiyerekana akabita amazirantoki, isazi,…n’andi mazina menshi umu gentleman atagombye gusohora mu kanwa ke. Ibi rero bituma abantu batekereza ko koko n’itegekonshinga yarikandagira akikomereza urugendo nk’aho nta cyabaye.
Nyamara Paul Kagame yarahiriye imbere y’Imana , abanyarwanda ndetse n’abanyamahanga ko azubahiriza akanarinda itegekonshinga n’andi mategeko. Dore uko yabivuze:
«Jyewe, Paul Kagame, ndahiriye u Rwanda ku mugaragaro:
1° ko nzakorana umurava imirimo nshinzwe;
2° ko ntazahemukira Repubulika y’u Rwanda;
3° ko nzakurikiza nkanarinda Itegeko Nshinga n’andi mategeko;
4° ko nzaharanira amahoro n’ubusugire bw’Igihugu kandi ko nzashimangira ubumwe bw’Abanyarwanda;
5° ko nzubahiriza mbikuye ku mutima inshingano zanjye nta vangura iryo ari ryo ryose;
6° ko ntazigera nkoresha ububasha nahawe mu nyungu zanjye bwite;
7° ko nzaharanira iyubahirizwa ry’ubwigenge n’uburenganzira bw’ibanze bwa muntu n’ibyagirira akamaro Abanyarwanda bose.
Nintatira iyi ndahiro nzabihanirwe n’amategeko. Imana ibimfashemo. »
Kagame ashobora rwose kuba atakibuka ibyo yarahiriye kimwe n’uburemere bwabyo. Cyakora yabyibuka cyangwa atabyibuka, Imana ntizabura kubimubaza ndetse n’amategeko ntazabura kubimuhanira. Abamubeshya ko ari we bashaka ntibazamufasha guhanwa.
Abenshi mu nkundarubyino n’abazi kogeza bakomeje kuvuga ko itegekonshinga nta cyaribuza guhinduka, bagendera ku ngingo ya 193 y’itegekonshinga igika cyayo cya kabiri kigira kiti:
“(2)Ariko iyo iryo vugururwa ryerekeye manda ya Perezida wa Repubulika, ubutegetsi bwa demokarasi ishingiye ku bitekerezo binyuranye cyangwa ku bwoko bw’ubutegetsi buteganyijwe n’iri Tegeko Nshinga cyane cyane ku butegetsi bwa Leta bushingiye kuri Repubulika n’ubusugire bw’Igihugu, rigomba kwemezwa na referendumu, rimaze gutorwa na buri Mutwe w’Inteko Ishinga Amategeko”.
Nta mpamvu n’imwe ifatika itangwa yatuma ingingo ya 101 ihinduka cyangwa ngo ivanweho. Birababaje kumva abantu bagomba gusubira mu matora ya referendum ategurwa agatwara igihe n’amafaranga menshi mu gihugu gikennye kigendera ku mfashanyo, hagamijwe ikintu kimwe gusa: Kugira ngo umugabo umwe witwa Paul Kagame yice itegekonshinga yarahiriye kuzarinda no gukurikiza. Twibuke ko atigeze arahirira kuzarihindura!
Ikindi umuntu yakwibaza ni ukuntu muri miliyoni 11 z’Abanyarwanda, harimo abafite ubunararibonye, abafite imyamyabumenyi zihanitse,…habura undi muntu utorwa ndetse ngo ayobore igihugu. Ikindi Reka twibutse ko umuntu avuka agasanga igihugu kiriho, iyo abaye intwari atanga umusanzu we ngo uko yagisanze azasige ari cyiza kurushaho ubundi yarangiza agapfa kandi isi igakomeza igatembera. Igihugu ntigipfa ngo ni uko umuntu runaka atakiriho. Cyakora umuntu ashobora kwitwara nabi igihugu akagisiga ahabi haruta aho yagisanze, ndabona na Kagame ariho ashaka.
Uko byagenda kose nta muntu kamara ubaho, ndetse iri ni ihame Abanyarwanda bagomba gushyira mu mutwe wabo. Mu myaka ya za 1959 abanyarwanda benshi bari bafite impungenge ko u Rwanda rutazongera kugwamo imvura ngo ni uko nta mwami ruzongera kugira. Imvura si ukugwa ye ahubwo iyo batagira umuganda isuri yari ikoze ibara. Ikindi bari barabwiwe ni uko nta nka zizongera gukamwa ko ndetse nta mugore uzongera kubyara. Inka zarororotse ahubwo abantu baragenda bagira ibikumba n’ibikumba. Ababyeyi barabyaye rwose batega urugori uretse ko abenshi muri bo intambara zabagize inshike.
Dore ahubwo icyari gikwiye kugibwaho impaka:
Impamvu yatumye hajyaho ingingo 101
Ubundi itegeko rigira impamvu ituma rishyirwaho ku buryo izo mpamvu iyo zitariho n’itegeko ritaba ngombwa. Kugeza uyu munsi abo bose basaba ko itegekonshinga rihindurwa cyane cyane iriya ngingo ya 101 ntibashobora gutinyuka kuvuga impamvu yatumye iriya ngingo ijyaho, ngo bityo wenda babe bahera aho batwereka ko izo mpamvu zavuyeho. Reka twibutse ko iri tegekonshinga ryateguwe na FPR Inkotanyi ndetse uwari ukuriye komisiyo yo kurishyiraho akaba ari Mzee Tito Rutaremara uzwi nk’umwe mu bacurabwenge b’imena ba FPR.
Mu biganiro yazungurutse igihugu atanga, Honorable Tito Rutaremara yasobanuye impamvu iyi ngingo ya 101 yashyizweho. Yavuze ko kwari ukugira ngo u Rwanda ruce ukubiri n’umuco w’abantu bumva ko ubutegetsi ari akarima kabo.
Bityo byari byiza ko umuntu ajya ategeka manda imwe bamutora bwa kabiri akongera akayobora indi imwe ubundi agacyura igihe, akaruhuka. Tito Rutaremara yongeragaho ko badashaka kuzongera kugira abategetsi nka ba Habyarimana bamaze ku ntebe imyaka irenga 20 bagakurwaho n’urupfu. Ikindi yongeragaho ni uko bwari uburyo bwo gutoza abanyarwanda kwimakaza demokarasi.
Koko rero kuva mu gihe cy’ubwami kugeza n’uyu munsi U Rwanda ntirwagize amahirwe y’uko umukuru w’igihugu asimburwa adapfuye cyangwa atishwe. Mu gihe cya cyami umwami yimaga ari uko ise amaze gupfa. Habyarimana yagiye ku butegetsi abwambuye Kayibanda ndetse aranamwica. Kagame yagiye ku butegetsi ari uko Habyarimana apfuye ndetse hari amakuru auga ko ari Kagame ugomba kubazwa iby’urwo rupfu.
Icyagaragaye ni uko imyaka 7 yari myinshi ugereranyije n’imyaka 5 igenwa n’amategeko yo mu bihugu duturanye. None yikubye kabiri bamwe bati ni ukongeraho indi, bakirengagiza impamvu yatumye iyo ngingo ijyaho.
Icyo nakwibutsa ni uko impamvu zatumye ingingo ya 101 ijyaho zitazigera zivaho. Izo mpamvu ni uguca ukubiri n’umuco w’abantu bumva ko ubutegetsi ari akarima kabo kimwe no gutoza abanyarwanda kwimakaza demokarasi. Niyo mpamvu kuyikuraho cyangwa kuyihindura ari igikorwa kigayitse abakunda demokarasi bose bazarwanya bivuye inyuma.
Mbifurije ubushishozi n’ubutwari bwo kwanga kwica itegekonshinga.
Chaste Gahunde


c: text/html

text:
Baretse amakimbirane bari bafitanye nyuma yo kuganirizwa ku buryo bwo kuyakemura
Umugore witwa Uwiringiyimana Claudine arashimira urubyiruko rwo mu murenge wa Cyanika rwibumbiye muri Club Hope of Future (Icyizere cy’ejo hazaza) kuba rwaramufashijje kwiyunga n’umugabo we nyuma y’igihe kirekire bafitanye amakimbirane ashigiye ku mitungo.
Uyu mugore utuye mu murenge wa Cyanika avuga ko amakimbirane bagiranye yaturukaga ku kuba nta mutungo uhagije bari bafite kandi mu rugo hari abantu benshi.
Uwo mugabo yashatse Uwiringiyimana  nyuma yo gupfusha abagore babari. Abo bagore bakaba barasize abana batandatu, kandi bose baba mu rugo kuri uwo mugabo nk’uko Uwiringiyimana abivuga.
Uwiringiyimana akimara kugera muri urwo rugo ngo yahoraga ashwana n’umugabo we cyane cyane biturutse kuri abo bana  bavugaga ko yabateye ku mitungo. Byatumye atangira nawe kujya ajya guca inshuro hirya no hino, akazana amaronko bakagabana.
Rumwe mu rubyiruko rwibumbiye muri Club Hope of Future rwamenye ko muri urwo rugo hari amakimbirane maze barabasura babigisha uburyo bwo kuyakemura nk’uko Uwiringiyimana abitangaza.
Iradukunda Prosper ukuriye iyo Club avuga ko bahuje Uwiringiyimana n’umugabo we ndetse n’abo bana maze babaganiriza ku buryo bwo gukemura amakimbirane ndetse no kwimakaza amahoro, babereka ko bari gupfa ubusa.
Uwiringiyimana avuga ko ibyo biganiro bahawe n’urwo rubyiruko byabanyuze maze biyemeza kwiyunga. Kuri ubu bariyunze kuburyo nta kibazo bagifitanye mu rugo nk’uko akomeza abishimangira.
Akomeza ashimira urwo rubyiruko kuko rwabafashije cyane. Agira ati “ni nk’Imana yarutuzaniyeâ€.
Urubyiruko rwibumbiye muri Club Hope of Future rukora ibikorwa bitanduanye byo kwimakaza umuco w’amahoro, gukemura no gukumira amakimbirane muri ako gace. Bigisha abantu batandukanye ku buryo bwo kwimakaza amahoro ndetse no guhashya amakimbirane.
Ibyo bikorwa byose bakora babiterwa mo inkunga n’umushinga w’abanyamerika IREX/USAID (International Research and Exchange Board), uharanira kwimakaza amahoro.
Â

robotstxt: allowed

filter: keep


text:
MENYA UNASOBANUKIRWE BYINSHI KU KUDEDEMANGA
Nubwo hari imico usanga udedemanga afatwa nk’ufite ubwenge butuzuye nyamara ibi ni ukwibeshya kuko hari n’abakomeye ku isi ndetse b’abahanga bari bafite iki kibazo. Aha twavuga nka Winston Churchill, Albert Einstein, Charles Darwin, Marilyn Monroe n’abandi.
Ni ayahe moko yo kudedemanga?
Kudedemanga biri mu bice bitatu by’ingenzi akenshi bitewe n’igihe udedemanga byamufatiye.
- Ibivukanwa : ibi ahanini bifata abana batarageza imyaka itanu ariko uko bakura bigashira nubwo hari ababikomezanya. Ubu bwoko bwo kudedemanga ubusanga mu bagabo kuruta abagore
- Ibiva ku turandaryi : ibi bituruka ahanini ku kudatembera neza kw’amakuru hagati y’ubwonko n’imikaya ishinzwe gutanga ijwi iba mu kanwa no mu muhogo
- Ibiva ku mitekerereze : ibi biva ku kabazo gafata agace k’ubwonko gashinzwe kugenzura gutekereza no gushyira mu gaciro.
Ni iki gitera kudedemanga?
Nkuko twabivuze hejuru hari impamvu nyinshi zitera kudedemanga dore ko hari ababivukana n’abo bifata bakuze. Gusa impamvu nyamukuru zitera kdedemanga twavuga:
- Urukurikirane mu muryango. Niba harimo abadedemanga hashobora nanone kuvukamo abadedemanga
- Imikurire y’umwana, aha twavuga abo yakuze yigana kuvuga n’uko yabitojwe
- Imikorere mibi y’uturandaryi ngengamitekerereze
- Itotezwa akiri muto, kubuzwa kuvuga akamuri ku mutima cyangwa se gukangwa kenshi no gukomeretswa ku mutima n’abo abwira
- Gukomereka ku bwonko no kugira indwara ya stroke bishobora gukurikirwa no kudedemanga
Ese kudedemanga byaba bishobora gukira burundu cyangwa se bishobora kugabanyuka? Tuzabivugaho mu kindi gice


text:
nkuba na gikeli
Nkuba yibereye aho agatura mu ijuru, Gikeli akaba mu nsi. Gikeli yagenda akagenda asimbuka. Nkuba akibera hejuru agakubita hilya no hino. Umunsi umwe aza gukubita ajya hasi, asanga Gikeli yarubatse, arasakara, afite urugo rukomeye..
Nkuba abaza Gikeli ati:"ese Gikeli, ko wubatse utya, wowe usakaza iki, ubwatsi ubukura he ? Ubutemesha iki ? »
Gikeli ati «mfite umuhoro wanjye ngomba gusakara inzu yanjye simvirwe.. » Nkuba ati « nanjye rero ndi umukene, untize uwo muhoro wawe nitemere ubwatsi njyane ku ijuru, njye kwisakarira inzu. Umugore n'abana ntibagira aho bicara.»
Cyakora Gikeli abyumva vuba, abaza Nkuba ati: "ese Nkuba ndaguha umuhoro wahjye nzawushyikirizwe n'iki, ko ureba ntagira amaguru ?." Nkuba ati « nzawuzana vuba. » Gikeli ahereza Nkuba umuhoro, aragenda atema ubwatsi. Aliko ubwo Nkuba yatemaga ubwatsi, Gikeli yaribwiraga ati « ndabizi, Nkuba ni umuntu ugira amahane, kandi ntazongera kugera ino ubwo ashyikiriye umuhoro wanjye.»
Gikeli aranyaruka yigira mu kiba cy'ubwatsi. Nkuba akubita ubwatsi abugeza mu ijuru, abutura ku kibero cy'inzu iwe. Umugore ati « ese noneho ubu bwatsi ubukuye he ? » Undi ati « wa mugore we ceceka. Ibintu mbonye ntibigira uko bisa. Nahuye n'umugabo Gikeli ampereza uyu muhoro, ariko nzarebe aka Gikeli na Nkuba. Ntabwo rwose uyu muhoro nzawumusubiza. Reka njye nitemera ubwatsi, nisakarize inzu, ntabwo Gikeli azagera ino». Umugore ati « uzaba umuhemukiye cyane. » Undi ati « reka da, Ntabwo namuhemukira. »
Nkuba akajya aca ubwatsi, arasakara, amererwa neza. Gikeli aranyaruka yitura mu kibero cy'inzu, noneho Nkuba akibwira ngo ntabwo ibyo avuga Gikeli abyumva.
Gikeli yibera ahongaho, iminsi munani basezeranye igeze, Gikeli aranyaruka ajya mu irembo kwa Nkuba. Arakorora. Yemwe abo kwa Nkuba ? Nkuba ati « yee! Nimwumve abo bantu ! » Ati « sinzi umpamagaye. » Gikeli arakorora. « Erega ni jye Gikeli. Umuhoro wanjye warawutindanye, none nali nje kuwureba.». Undi ati « koko iminsi ibaye miremire. Ariko utahe usubire imuhira, nanone iminsi ni umunani, uwa cyenda, nkakuzanira umuhoro wawe »
Gikeli yisubirira mu kibero cy'inzu. Nkuba yibera aho. Atarisha ibitoki birashya, barenga. Inzoga imaze gushya, abwira umugaragu we ati « genda ujye guca ibihunda, uzane n'urutete utekere inzoga tugende, nshyire Gikeli umuhorowe ataziyahura. » Ubwo Gikeli aramwumva.
Umugaragu aragenda azana ibihunda n'urutete araza atekera inzoga. Uko atekera Gikeli yiterera muri rwa rutete. Noneho umugaragu arikorera, Nkuba arakubita, umugaragu na shebuja bitura ku isi. Umugaragu aragenda atura inzoga mu nzu. Gikeli ava muri rwa rutete ajya ku buriri. Umugaragu asubira ku irembo asanga shebuja.
Shebuja ati:" ese wahamagaye ?" Umugaragu ati:" nahamagaye databuja, ariko nta muntu wanyitabye. » Ngo agere ku irembo arongera arahamagara ati " yemwe kwa Gikeli ?" Gikeli ati :" yee! Arakorora. Nta muntu umpamagave ? " Bati :"'arahamagaye. Ni Nkuba waje kugutarurira umuhoro. »
Gikeli abyuka vuba vuba, ati « ni uko, ni uko. Ibitotsi ni umwana w'undi ga ! Nari nsinziriye ». Aherako arabyuka, ajya mu kirambi. Arakorora. « Mbega mwanzaniye inzoga ? » Bati :" twakuzaniye inzoga y'ishimwe kandi twakuzaniye n'umuhoro wawe. » Banywa inzoga. Barangije bamubwira imisango yayo.
Birangiye Nkuba n'umugaragu we bisubirira mu ijuru, Gikeli asigara iwe n'umuhoro we.
Si jye wahera hahera Nkuba na Gikeli.


text:
Hari ibibazo byinshi bivana abana mu ishuri, kimwe muri byo harimo kubatera inda bakiri bato, bikaba bibabaza ababyeyi iyo uwateye inda umwana ari umurezi we. Ibi ni ibivugwa kuri Groupe Scolaire Rwintashya mu murenge wa Rukumberi mu karere ka Ngoma aho ubu abarimu babiri batangiye gukorwaho iperereza.
Groupe Scolaire Rwintashya iherereye mu cyaro mu murenge wa Rukumberi mu kagari ka Rwintashya.
Amakuru agera k’Umuseke yemeza ko abakobwa babiri b’ikigero cy’imyaka 17 na 18 bigaga mu wa kabiri w’ayisumbuye kuri Groupe Scolaire Rwintashya (Umuseke ufite amazina yabo) ubu bavuye mu ishuri kubera ko batwite.
Aba bana biravugwa ko ubu bacumbikiwe mu nzu z’umwe mu barimu wateye inda umwe muri bo ziherereye kure ya Rwintashya mu murenge wa Zaza.
Abarimu babiri bavugwaho gutera inda aba banyeshuri bigishaga ubu ngo baragenda bakabana nabo nk’abagore babo, bakisubirira ku mirimo kwigisha abasigaye.
Alexis Twahirwa wasigaye ku buyobozi bw’Umurenge wa Rukumberi yabwiye Umuseke ko amakuru y’iki kibazo n’aba barimu bayamenye ejo kuwa gatatu, ubu ngo bari gukurikirana ukuri kwayo.
Aba barimu babiri uyu muyobozi avuga ko bakiri mu kazi, ubuyobozi ariko ngo bugiye kubikurikirana.
Laetitia Mukankuranga ushinzwe amasomo kuri Groupe Scolaire Rwintashya yabwiye Umuseke ko aya makuru nawe yayamenye ejo, bityo nta byinshi yayatangazaho.
Alexis Twahirwa avuga ko ubu bagiye kujya bagirana ibiganiro n’abanyeshuri n’abarimu kugira ngo babahwiture babibutse indangagaciro zikwiriye kubaranga mu mashuri yabo.
UPDATE (11/02): Nyuma y’iminsi ibiri, umwe uri aba barimu yatawe muri yombi.
Jean Pierre NIZEYIMANA
UMUSEKE.RW


text:
Inama Njayanama y’Akarere ka Muhanga iherutse kwemeza inyigo nshya igamije gushishikariza abikorera guhuza imbaraga bakazamura inzu zigerekeranye zizaba zifite amagorofa atatu cyangwa ane mu mugi wa Muhanga. Umuntu umwe niwe umaze kwandika asaba kuzamura igorofa nk’iyi.
Hashize igihe kinini Inama Njyanama y’Akarere ifashe umwanzuro wo guhagarika imyubakire y’akajagari mu mugi wa Muhanga, kugira ngo bategereze igishushanyo mbonera cy’umugi ku basaba ibyangombwa byo kubaka.
Mu mpera z’icyumweru gishize nibwo ubuyobozi bw’Akarere ka Muhanga bweretse inyigo nshya abikorera igaragaza ubwoko bw’inzu abifuza kubaka bagenderaho mu bice by’umujyi bisanzwe birimo inzu zitandukanye.
Umuyobozi wungirije ushinzwe iterambere ry’ubukungu mu Karere ka Muhanga Kayiranga Innocent avuga ko nta nzu nimwe y’ubucuruzi mu mujyi izaba idafite igorofa ku bashaka kubaka.
Yagize ati “Hari inzu twatangiye kubaka zifite ubushobozi bwo guturwamo n’imiryango 8 gusa kugeza ubu umuntu umwe niwe umaze kwandika asaba icyangombwa cyo kuzamura igorofa.”
Bamwe mu bikorera bavuga ko hari imigabane batangiye gushora bubaka isoko rya kijyambere ko bisaba abataratanga amafaranga y’imigabane yo kuryubaka nabo bakwihutira kuyashora mu bikorwa byo kubaka inzu z’ubucuruzi kugira ngo basaranganye ingufu mu iterambere ry’umugi wa Muhanga.
Kimonyo Juvenal Perezida w’urugaga rw’abikorera mu Karere ka Muhanga avuga ko hari ikizere bafite ko kwishyira hamwe bishoboka bashingiye ku bamaze guhuza ingufu bubaka isoko rya kijyambere riri mu nzira nziza kandi hakiri icyizere ko rizuzura mu gihe cya vuba.
Ati “Abikorera 40 mu mugi wa Muhanga nibo bamaze kuzuza imigabane ya Miliyoni eshanu (5) gusa abasigaye twabashishikariza kwishyirahamwe.”
Mu kiganiro Minisitiri w’ubutegetsi bw’igihugu Kaboneka Francis yagiranye n’abikorera muri aka karere umwaka mu 2016 yashimye umwe mu bikorera umaze kuzuza Hoteli y’inyenyeri eshatu ariko anenga ko guhuza ingufu ku bikorera bigenda biguru ntege.
Usibye inzu z’ubucuruzi iyi nyigo isaba ko ku muhanda wa kaburimbo naho hubakwa inzu zigerekeranyije.
Kugeza ubu mu Murenge wa Shyogwe hari hegitari zirenga 800 zimaze gutunganywa kuri hegitari 4000 birenga iyo nyigo yifuza ko zubakwaho inzu zigezweho mu bice bitandukanye by’imirenge ya Nyamabuye, Cyeza na Shyogwe.
MUHIZI Elisee
UMUSEKE.RW/Muhanga.


text:
Urwenya-Ibi se wari ubizi?
Ibi se wari ubizi?
1. Iyo Adam na Eva baba abazayirwa ntibari gukora icyaha kuko iriya nzoka ntiyari kubashuka bari kuyibona bagahita bayirya
2. Burya abantu bakwanga bakuzirikana kurusha abagukunda, aho bitandukanira ni uko abakwanga baguhoza mu mitwe yabo naho abagukunda
bakaguhoza ku mutima!
3. Mu gifaransa, iyo uvuze ko ukurikiye imbwa uba witutse niba mbeshya bigerageze turebe! "je suis un chien!"
4. Mu bibi n'ibyiza burya ngo abagore bahagera hose ku bwinshi.
Urugero: mu rusengero, mu bapfumu,...
5. Umuntu wishe abantu benshi ku isi ni Gahini wishe 1/4 cy'abari batuye isi icyo gihe!
Shyiraho Igitekerezo!
Subscribe to: Post Comments (Atom)


text:
Abahigi bari mu ishyamba riherereye ku kirwa cyana Borneo, muri Malaysia, bishe inzoka nini, kurayikorera birabananira biba ngombwa ko bitabaza imodoka ya Pick Up.
Ku wa Gatandatu tariki ya 10 Gashyantare 2018, nibwo abaturage bo muri iki gihugu bakennye, bavumbuye iyi nzoka, yihishe munsi y’igiti cyaguye, bakoresheje imashini isatura ibiti babanza gucamo kabiri igiti ngo babone uko bavanamo iyo nzoka bari bamaze kurasa umutwe.
Kuva aho biciye iyi nzoka mu ishyamba, kugirango bagere ku modoka, yari yikorewe n’abagabo bane. DM ikinyamakuru bwiza.com ikesha iyi nkuru, gitangaza ko iyo nzoka ya metero zirenga 5, yagurishijwe ijyanwa gutekwa mu buryo bwihariye bise ubwa Gishinwa (stir fry).
Tinsung Ujang w’imyaka 60, akaba umwe mu bahize iyi nzoka, yagize ati “Narebye hasi mu mwobo uri mu ishyamba ntungurwa no kubona iyi nzoka (Typhon) y’ingore iri kumwe n’indi nto y’ingabo”.
Yakomeje avuga ko yatunguwe cyane, ko aribwo bwa mbere yari abonye inzoka ndende irangeje metero eshanu.
Mu mashyamba aherereye mu Majyepfo ya Asia, ngo hakunze kuboneka inzoka nini kandi z’ubumara, ngo ziboneka cyane mu mashyamba akonja cyane arimo n’ibishanga.
Abagabo bishe inzoka nini kuyikorera birabananira bitabaza imodoka –REBA AMAFOTO
Abahigi bari mu ishyamba riherereye ku kirwa cyana Borneo, muri Malaysia, bishe inzoka nini, kurayikorera birabananira biba ngombwa ko bitabaza imodoka ya Pick Up.


text:
Abo bantu singombwa rwose ko nabasubiza kuko mbona atari ngombwa!!! Gusa bamwe mu babisomye nababwira ko ari isebanya bucucu kuko byatangiye aho uwitwa TWAGIRAMUNGU FAUSTIN wo kuri facebook,ashimiye ibihangano byanjye, maze barindira ko namwamagana baraheba.
Baragira bati banyirukanye muri Kaminuza y'u Rwanda kandi ubu nandika niho ndi,maze kwigisha abana b'abanyarwanda, kandi nta mugayo mu mihigo y'umwaka washize nabonye 80%. Ubu ahubwo ngiye noguhembwa,sinakora nkuko mukora,abo bidishyi ndabatumiye,duhure mbahe kamwe, bamenyeko KUDAHUZA IBITEKEREZO BITAVUZE KUBA ABANZI!!! Bati nywa urumogi(haaaahaaaa),nonese ko dufite police iyo myaka yose ishira gute batamfata,nimpuhwe bangirira se? Gusa jye nanywaga intore,ariko naryo maze amezi 3 ndiretse.
Bati ndi ikigarasha,Mahirwe we ati nashutswe na RNC!!!RNC sinyizi nubwo numva ko ikorera hanze itanemewe!!N'amashyaka akomeye akorera mu Rwanda yemewe,nta narimwe mbarizwamo kuko ntanga ubutumwa bugenewe bose, kandi nkubaka u Rwanda mfatanije nabose ntakurobanura!!
Jye SINIGEZE NSEBYA IGIHUGU N'ABAGITUYE, INKURU ZOSE NASHYIZE KURI FACEBOOK ZIRACYAHARI!! Banyise IKIGARASHA,jye sindi ikarita,gusa ntanga CARTE ROUGE kubahemukira umuryango wa kimuntu. Bifashishije AMAFOTO YANJYE YA KERA(haciye imyaka2),aho koko nanywaga itabi risanzwe kandi ibyo nabiboneye inama z'abankuriye ndanabireka sinzi impamvu abidishyi nkabariya bahora mu byahise.
Ubu niyambariye agapantaro gateye k'agatisi,ntangazwa n'abo nkeka ko batarezwe ahubwo borowe batunzwe n'ibinyoma!! Mu byukuri ubwenge bafite mbona bafite undi bakorera ninayo mpamvu batantera ubwoba!! Nonese waterwa ubwoba n'imbwa iri mu giti cyangwa waterwa ubwoba n'uwayihashyize??? Bariya ni abanyabinyoma,n'ikibigaragaza n'uko badatinyuka kwandika AMAZINA YABO,mugihe nkoresha AYANJYE ku mugaragaro, BARANTEGA IMINSI ,GUSA S'IMANA.
Ibyo bavuga bya GISTAR,simbizi kuko jye nagiye mu buhanzu mbonye ko ntahandi nari gucisha ibitekerezo,ndetse niba aruko bitangiye kumera,nimunsaba nzabwiza ukuri icyanshenguye umutima,kitari kuvugwa mu buryo ubwo aribwo bwose,uretse kunyura munzira za gihanzi. Si ngombwa kano kanya,ariko sinzatezuka kuvuga ukuri,kuko aho gupfukiranwe, haba ingaruka nyinshi zitarobanura.
S,ubwambere abavuga ukuri mu Rwanda babizira kuko nibuka PADIRI SINDAMBIWE wayoboraga Kinyamateka,bamusanga aho yakoreraga bakamutera amazirantoki!!! Abato ntimubizi,ariko abakuze bibuka ko nyuma yishwe n'ikamyo bisa n'ibyagambiriwe(mbabazwa nuko ntanukimwibuka) Gusa igihe tugezemo nkeka byagakwiriye kuba byararangiye Mu magambo make rero nshuti zanjye,ndi mubihe bikomeye ariko ukunda ukuri wese, muziko abinyuramo,sinduta umwana w'Imana Yesu,ariko sinanacibwa intege n'abana b'abantu,bazagera igihe nkanjye bakavamo umwuka!!! Ubutaha sinzongera kubasubiza,benshi muranzi mujye mubansubiriza.Peace and Love,Equal rights and Justice!!!
NKUKO RERO IBINYAMAKURU BYACU HANO MURWANDA BIKUNDA KUBIBABWIRA UYU MUNSI TWARI HANO MURI KAMINUZA ABANYESHURU TWABASHIJE KUBAZA IBYUYU MU PROFESERI DORE UKO BABITUGANIRIYE: "Iyaba urwanda rwagiraga abayobozi nkuyu mugabo ushira mukuri bita Nigga rwose u Rwanda rwazaba nka Hong Kong nkuko numva bahora babiririmba. Profeseri niwe muntu wenyine hano muri Kaminuza mubatwigisha utita ngo uvukahe ukomokahe cg se wambaye iki. Nkatwe twiga hano tubacikacumu agufata neeeza cyane atitasye kubyo abasajja bamuvugaho." Undi nawe yagize ati: "Twebwe abana babahutu rwose turamwishimira cyane niwe wenyine mpora nsabimana ngo azagire amahirwe mubuzima kuko ntiyita kubyamazuru yita kumurimo we maze twebwe tuba dukandamijwe nibintu byinshi binyuranye bishingiye kubo turibo ntabundi buhungiro hano muri Kaminuza n Imana na Professor Nigga abandi ubajyaho bakareba amazuru babona atababwira neza uwo uriwe bagatangira kukubaza niba waravuye Uganda....ariko Profesa nigga aradufasha kimwe."
Nguko rero uko byifashe mugihugu cyabidishyi......


text:
Igihe umwana wawe asubiye ku ishuri nyuma y’impeshyi ni igihe cyiza cyo gusuzuma niba adafite ikibazo cy’amaso kuko akabazo gato na ko gashobora gutera ingorane, by’umwihariko iyo kaje mu maso.Nk’uko tubikesha Destinationsante.com, ngo nubwo umwana atakwerekana ikibazo na kimwe, urasabwa nk’umubyeyi kumugenzura cyane kuko kugira ngo umwana abashe gutsinda ndetse no gukora neza ibyo asabwa ku ishuri ni uko aba afite ubushobozi bwo kubona neza.
Umwana wawe agomba kuba areba neza ku kibaho mu buryo bumworoheye kandi akamenya no gusoma neza ibyanditse mu ikaye ye.
Niba umubonye adasoma neza, amaso ye ari umutuku, akunama cyane mu bitabo igihe asoma, igihe yitiranya inyuguti cyangwa agataka umutwe ntutindiganye ahubwo hita umujyana kwa muganga w’amaso.


text:
Bibiliya
Igitabo cya Bibiliya cyangwa Bibiliya Ntagatifu ni igitabo cyaturutse ku Mana[1].
Ubwo igitekerezo cy'imibereho ya Kirisito ari ukuzuza ubuhanuzi, igitekerezo cy'imibereho ye cyanditswe mbere y'uko avuka. Ubuhanuzi bwo mu Isezerano rya Kera bushyira ahagaragara imibereho ya Kirisito , urupfu no kuzuka kwe mbere y'uko bibaho. Isezerano Rishya ni igitekerezo cy'imibereho ye nk'uko byari byarahanuwe.
Abahanuzi bo mu Isezerano rya Kera babayeho hagati y'imyaka magana atanu, n'igihumbi na magana atanu mbere y'ivuka rya Kirisito , bavuze ingingo nyinshi zifatika zerekeye imibereho ya Mesiya.
Bibiliya iboneka yose uko yakabaye cyangwa ibice byayo mu ndimi zisaga 2.300, kandi ibyo byatumye igera ku bantu basaga 90 ku ijana by’abatuye isi. Ugeranyije , buri cyumweru hatangwa za Bibiliya zisaga miliyoni! Hacapwe kopi zibarirwa muri za miriyari 3.9 . Giha intera nini cyane mu gukundwa, gusomwa, kugurwa no kwandikwa cyane kurenza ibindi byose biri kuri uru rutonde. Hacapwe ibitabo bigera kuri miriyari 3 na miriyoni 9 by’icyo gitabo kitwa Bibiliya[2].
Bibiliya ku murongo wa interineti
Contents
Ibitabo byo muri Bibiliya[edit | edit source]
Ibitabo by’Isezerano rya Kera[edit | edit source]
Ibitabo bitanu bibanza bya Bibiliya byitwa, iby’amategeko, kuko birimo amategeko Imana yahaye aba Isirayeli ikoresheje Mose, nubwo harimo n’inkuru yuko byagenze. Mose niwe wa byanditse.
- Igitabo cy’Itangiriro
- Igitabo cyo Kuva
- Igitabo cy’Abalewi
- Igitabo cyo Kubara
- Gutegekwa kwa Kabiri
- Igitabo cya Yosuwa
- Igitabo cy’Abacamanza
- Igitabo cya Rusi
- Igitabo cya Samweli
- Ibitabo by’Abami
Ibitabo by’Isezerano Rishya[edit | edit source]
Ibitabo bitanu byambere mw’Isezerano rishya. Matayo, Mariko, Luka na Yohana bitwereka imiryango n’ubuzima bwa Yesu Kristo, igitabo gikurikiraho aricyo Ibyakozwe n’Intumwa gikbiyemo amateka y’Itorero rya mbere. Tugiye kwiga kur’ibi bitabo by’amateka mw’Isezerano rishya.
- Igitabo cya Matayo
- Igitabo cya Mariko
- Igitabo cya Luka
- Igitabo cya Yohana
- Ibyakozwe n’Intumwa
- Urwandiko rw’Abaroma
- Urwandiko rwa I kub’ikorinto
- Urwandiko rwa II kub’ikorinto
- Urwandiko rw’Abagalatiya
- Urwandiko rw’Abefeso
- Urwandiko rw’Abafilipi
- Urwandiko rw’Abakolosayi
- Urwandiko rwa I rwandikiwe Abatesalonika
- Urwandiko rwa II rwandikiwe Abatesalonika
- Urwandiko rwa I rwa Timoteyo
- Urwandiko rwa II rwa Timoteyo
- Urwandiko rwa Tito
- Urwandiko rwa Filimoni
- Urwandiko rw’Abaheburayo
- Urwandiko rwa Yakobo
- Urandiko rwa mbere rwa Petero
- Urwandiko rwa II rwa Petero
- Urwandiko rwa I rwa Yohana
- Urwandiko rwa II rwa Yohana
- Urwandiko rwa III rwa Yohana
- Igitabo cya Yuda
- Ibyahishuwe
- Zaburi
- Yobu
- Yesaya
- Ezekiyeli
- Daniyeli
- Imigani
- Ibyahishuwe
- Itangiriro
- Umubwiriza
- 1 Abakorinto
- 2 Abakorinto
- 1 Timoteyo
- 2 Timoteyo
- 1 Petero
- 2 Petero


text:
Igisubizo: Mu myizerere ya Gikristo, harimo gucanganyikirwa kwinshi cyane, ku byerekeye ikintu gikurikiraho iyo umuntu amaze gupfa. Bamwe bashyigikira ko nyuma yo gupfa, buri muntu “asinzira” kugeza ku munsi wa nyuma w’urubanza, kandi ko nyuma y’ibyo umuntu yoherezwa mu ijuru cyangwa mu ihaniro ry’iteka. Abandi bemera ko ku munsi w’urupfu, abantu bahita bacirwa urubanza ako kanya, maze bakwoherezwa aho bagomba kuba ubuziraherezo. Ndetse hari n’abandi bahamya ko iyo umuntu apfuye, umwuka we woherezwa “by’agateganyo” mu ijuru cyangwa mu ihaniro ry’iteka, ugategereza umuzuko wa nyuma, urubanza rwa nyuma, n’iherezo ry’aho ugomba kuba ubuziraherezo. Nyuma y’ibyo, Bibiliya yo ivuga ko bigenda bite nyuma yo gupfa?
Icya mbere, ku muntu wizera Yesu Kristo, Bibiliya itubwira ko nyuma yo gupfa umwuka w’abizera ujyanwa mu ijuru, kuko baba bababariwe ibyaha byabo, nyuma yo kwakira Kristo nk’Umucunguzi wabo (Yohana 3:16, 18, 36). Ku bizera, urupfu ni “ukwitandukanya n’umubiri no kubana n’Umwami wacu” (2 Abakorinto 5:6-8; Abafilipi 1:23). Nyamara, mu bice byo mu 1 Abakorinto 15:50-54 no mu 1 Abatesalonike 4:13-17 havuga ko abizera ari abazuwe kandi bakambikwa imibiri ifite ubwiza bwa Kristo. Niba abizera bagomba guhita bajya kubana na Kristo ako kanya nyuma yo gupfa, uyu muzuko waba umazi iki? Biragaragara ko niba umwuka w’abizera uhita ako kanya ujya kubana na Kristo nyuma y’urupfu, umubiri twambaye usigara mu mva “usinziriye.” Mu gihe cy’umuzuko w’abizera, umubiri twambaye urazurwa, ugahabwa ubwiza bwa Kristo, ndetse ukongera guhuzwa n’umwuka. Uyu mubiri wambitswe ubwiza ukanahuzwa n’umwuka, uzaba ubugingo buhoraho bw’abizera iteka ryose mu ijuru no mu isi nshya (Ibyahishuwe 21-22).
Icya kabiri, ku bantu batarakira Yesu Kristo nk’Umucunguzi, urupfu rusobanura igihano gihoraho iteka ryose. Ariko, nkuko bigenda ku iherezo ry’abizera, abatizera nabo basa n’aho bemera ko bahita bajya ahantu bazaba by’agateganyo, bategereje umuzuko wa nyuma, urubanza, ndestse n’iherezo ry’iteka ryose. Muri Luka 16:22-23 hatumenyesha ko umutunzi yababajwe cyane, akimara gupfa. Ibyahishuwe 20:11-15 hagaragaza kandi ko abatizera bose bazazurwa, bacirwe urubanza imbere y’intebe y’ubwami nini yera, nyuma bajugunywe mu nyanja yaka umuriro. Abatizera, ntibazahita bajugunywa mu ihaniro ry’iteka (inyanja yaka umuriro) bakimara gupfa, ahubwo bazaba by’agateganyo imbere y’intebe y’urubanza kandi bacirweho iteka. Ariko kandi, n’ubwo abatizera badahita bajugunywa ako kanya mu nyanja yaka umuriro, ikibategereje bakimara gupfa, ntabwo ari ikintu gishimishije na busa. Nkuko umutunzi yatatse cyane ati: “Ndimo kubabazwa bikomeye n’uyu muriro” (Luka 16:24).
Ni cyo gituma, nyuma y’urupfu, umuntu azatura “by’agateganyo” mu ijuru cyangwa mu ihaniro ry’iteka. Nyuma y’ubwo buturo bw’agateganyo, igihe cy’umuzuko wa nyuma nikigera, ibidutegereje ntibizahinduka. “Ahantu” nyaho tuzaba tugidutegereje iherezo ryacu ubwa nyuma ni ho hazahinduka. Abizera bazakingurirwa imiryango y’ijuru n’isi bishya (Ibyahishuwe 21:1). Abatizera bajugunywe mu nyanja yaka umuriro (Ibyahishuwe 20:11-15). Ubwo ni bwo buturo bw’abantu bose bwa nyuma, kandi butazagira iherezo—bushingiye burundu k’uburyo abantu bazaba barakiriye Yesu Kristo wenyine nk’Umucunguzi cyangwa baranze kumwakira (Matayo 25:46; Yohana 3:36).
Ikibazo: Bigenda bite nyuma yo gupfa?
Igisubizo: Mu myizerere ya Gikristo, harimo gucanganyikirwa kwinshi cyane, ku byerekeye ikintu gikurikiraho iyo umuntu amaze gupfa. Bamwe bashyigikira ko nyuma yo gupfa, buri muntu “asinzira” kugeza ku munsi wa nyuma w’urubanza, kandi ko nyuma y’ibyo umuntu yoherezwa mu ijuru cyangwa mu ihaniro ry’iteka. Abandi bemera ko ku munsi w’urupfu, abantu bahita bacirwa urubanza ako kanya, maze bakwoherezwa aho bagomba kuba ubuziraherezo. Ndetse hari n’abandi bahamya ko iyo umuntu apfuye, umwuka we woherezwa “by’agateganyo” mu ijuru cyangwa mu ihaniro ry’iteka, ugategereza umuzuko wa nyuma, urubanza rwa nyuma, n’iherezo ry’aho ugomba kuba ubuziraherezo. Nyuma y’ibyo, Bibiliya yo ivuga ko bigenda bite nyuma yo gupfa?


text:
Byahumiye ku mirari muri ibi bihe bya Facebook, WhatsApp na Instagram, aho usanga abakuze batavuga rumwe n’abato bakunze kwifotoza bambaye ubusa bagakwirakwiza amafoto ku mbuga nkoranyambaga. Hari na bamwe mu bakobwa batungwa agatoki ko bahinduranya abasore nk’abahinduranya imyenda n’ibindi.
Ashingiye kuri ibyo byose, Umwanditsi Mfuranzima Fred, yanditse agatabo yise ‘A Sister’s Left Shoe’ gakubiyemo ibaruwa yageneye mushiki we amugira inama y’uburyo yakwitwara mu bibazo bishingiye ku iterambere byugarije abakobwa hanze aha.
Iyo baruwa itanga inama ku bakobwa cyane cyane bibwira ko bazatezwa imbere no kuryamana n’abagabo, abashidukira ibigezweho bakibagirwa ibyo bari barimo, abibwira ko uburanga bwonyine buzababeshaho n’ibindi.
Ni igitabo cy’amapaji 32 kiri mu Cyongereza cyoroshye kigenewe cyane cyane abangavu n’inkumi.
Mu kiganiro na IGIHE, Mfuranzima Fred, yavuze ko igitekerezo cyo kwandika iki gitabo cyaturutse ku muntu wamuhamagaye kuri radio anenga abakobwa b’iki gihe.
Yagize ati “Hari habaye Umunsi w’Abagore umwaka ushize. Hari ikiganiro nakoraga kuri Radio Isango Star, umuntu arahamagara aravuga ngo ‘abakobwa b’iki gihe nta kigenda, ntibazi gukubura, ntabwo bashoboye’. Nsohotse naratekereje nti ‘ese koko ntabwo bashoboye? Ese niba badashoboye ni iki nabafasha?”
Yavuze ko kuri ubu hari byinshi abakobwa bakwifashisha biteza imbere ariko bakabikoresha nabi ari naho hava kubanenga.
Ati “Igitabo ntangira mubwira ibyiza byo kuba umukobwa noneho nkagaruka kuri bya bindi babanenga cyane mwereka ko atari ko byakabaye. Ntukwiriye kwifotora ngo ushyire amafoto yawe ku mbuga nkoranyambaga wambaye ubusa, ntukwiye kwigira gutya […] Urubyiruko rufite byinshi rwagakoze, niruve mu burangare, igihugu kirarukeneye.”
Uyu musore w’imyaka 21 warangije amashuri yisumbuye mu Ishami ry’Amateka, Ubukungu n’Ubumenyi bw’Isi (HEG) mu 2016, avuga ko iki gitabo kizafasha ababyeyi batinyaga kuganiriza abakobwa babo ku bijyanye n’imyitwarire iriho muri iki gihe.
Ati “Hari ababyeyi batinya kuganiriza abana babo cyangwa abahungu batinya kuganira na bashiki babo ku myitwarire runaka ariko ashobora kuguha iki gitabo kikakuganiriza.”
Muri iyi baruwa, Mfuranzima asoza abwira mushiki we ati “Wibuke ko hari ibintu udashobora kugarura birimo umugati wamaze kuribwa, ijambo ryamaze kuvugwa, amahirwe yatakaye, igihe cyahise n’ubusugi bwatakajwe.”
Iki gitabo ni icya gatatu Mfuranzima asohoye nyuma y’ibindi birimo icyitwa “Kuva ku gasozi Bututsi” kivuga ku mateka y’agasozi kitwaga “Bututsi” kiciweho Abatutsi basaga ibihumbi 43 muri Jenoside yakorewe Abatutsi, yasohoye umwaka ushize. Agasozi “Bututsi” gaherereye mu yahoze ari Komini Rusatira muri Butare, ubu ni mu karere ka Huye, muri Isar Songa.


text:
Urwenya: Inzoga ku Kazi
Inzoga ku Kazi
Abasore 2 baricaye baraganira bishyira kera, ibiganiro bisa n’ ibibashiranye, nuko umwe abwira undi ati : « ariko buriya ntibyaba byiza bagiye baduha inzoga ku kazi ? »
- Byatuma ntazajya nsiba ku kazi n’ iyo naba ndwaye ;
- Byagabanya kwinubira umushahara muto ;
- Byamfasha kujya mbwiza Boss ukuri kose, ntamubeshye ;
- Sinazongera gusaba ikiruhuko ukundi
- Byadufasha kwirinda indwara ya Diyabete, dore ko akenshi twihata ibyayi birunzwe n’isukari.
Shyiraho Igitekerezo!
Subscribe to: Post Comments (Atom)


text:
Imikoreshereze y’ururimi ishobora gufasha urukoresha kugera ku ntego ze mu gihe yabashije kubyaza umusaruro amahirwe yabonye ku bijyanye na rwo ndetse n’igihugu gifite abantu b’abahanga mu by’indimi kirushaho kwigarurira amahanga bahanga inyunguramagambo nshya baziha ireme rifatika.
Kugera ku rwego rwo kuvuga indimi ebyiri, eshatu cyangwa izirenzeho si ibintu byo gupfa kwisukira ariko hari abahanga babigezeho ndetse bagaragaza n’ibanga ryihishe mu kwiga no kumenya kuvuga indimi nyinshi.
Waba warigeze kumva ufite inzozi zo kumenya no kuvuga indimi nyinshi? Wicika intege,hano Umutaliyani Luca ufite imyaka 35 yahishuye icyamukundishije kikanamufasha kuba ubu avuga izirenga icumi.
Mu kiganiro kirambuye Luca Lampariello yagiranye na Babbel Magazine yagaragaje uburyo yize indimi 11 ashingiye ku bitekerezo by’abantu batandukanye.
Ati “Ndashaka Kubabwira uburyo nize indimi 11 hanyuma nibande cyane ku mpamvu yabinteye. Abanyendimi benshi bavuga ko icy’ibanze ari icyagusunikiye gushaka kwiga izo ndimi, none ni he wakura umuhate wo kuzimenya kandi ni iki cyabigufashamo?”
Luca yagize ati “Kwiga ururimi ntibisaba umurundo w’ibitabo usoma cyangwa amasaha menshi umara urwiga ahubwo byose bituruka mu kujya ahantu henshi hatandukanye, ugahura n’abantu babigukundisha, ukarya ku byo kurya by’aho mbese ugakora ingendo zawe bwite zo kuvumbura utuntu, ibi ni byo byatumye binshobokera”.
Indimi Luca Lampariello akoresha ndetse n’uburyo yagiye aziga: Icyongereza, Igifaransa, Ikidage, Icyesipanyole, Igiholandi,Ikinya-Suède, Ikirusiya, Ikinya-Portugal, Ikinya-Pologne, Igishinwa ndetse n’Ikiyapani.
1.“Nemera ko kwiga ururimi ari byiza ariko sinemeranya n’abavuga ko bikomeye ”
Luca ashimangira ihame ry’uko udashobora kwigishwa indimi ahubwo ushobora kuziga. Ati “Byaba byiza ufite umuntu ubigufashamo kurusha uguha amabwiriza gusa.”
Muri 1991, Luca afite imyaka icumi, Icyongereza cyari ururimi rukoreshwa cyane ku Isi ariko nta tegeko ryamusabaga kucyiga.
Ati “Ngitangira kucyiga nari mbagamiwe cyane kuko sinumvaga ibijyanye n’ikibonezamvugo, ndetse no kuvuga amagambo amwe n’amwe byarangoraga. Igihe cyarageze nibaza impamvu nahisemo kwiga Icyongereza. Ku myaka 13, ababyeyi banjye banshakiye umwarimu wihariye wo kunyigisha, anyungura ubumenyi buhanitse ndetse arushaho kunkundisha ururimi.”
Yakomeje agira ati “Natangiye gusoma ibitabo byinshi by’Icyongereza, ndetse no kureba filime nyinshi buri munsi, nkagerageza no kuvugisha umwarimu wanjye rimwe mu cyumweru mu gihe cy’imyaka ibiri, ibintu byamfashije cyane.”
Luca akomeza avuga ko ku myaka 15 yari amaze kumenya kuvuga Icyongereza gitomoye.
2.“Kwiga ni umutungo ukurikirana nyirawo aho agiye hose”
Luca agira ati “Ururimi ni wo muryango wakwinjiza henshi mu isi nzima, urukunde, ukunde igihugu rukoreshwamo ndetse n’abantu baho yewe ukunde n’ibyo kurya byaho.
Ururimi rw’Igifaransa Luca yarumenye abikesheje imyaka itatu yamaze mu mujyi wa Paris, mu Bufaransa ndetse no gukurikirana televiziyo yaho amasaha abiri buri munsi.
3.“Ururimi ni ikarita yerekana umuco, rukubwira aho abantu bakomoka n’aho bagana”
Luca Lampariello aragira ati “Niba ubona uburyo bukoroheye tangira ubukoreshe wowe ubwawe kuko nta buryo rukumbi bwashyizweho burusha ubundi kuba bwiza.”
Luca yamenye Ikidage akiyigishije ku cye giti kubera uruhererekane rwa filimi ziri mu ndimi enye yakundaga kureba kuri televiziyo ndetse atangira kwiga amwe mu magambo fatizo y’ururimi.
4.“Nuvugisha umuntu mu rurimi yumva bizamusigara mu mutwe ariko numuvugisha mu rurimi rwe bizamusigara ku mutima”
Ashingiye kuri iyi mvugo ya Nelson Mandela , Luca yagize ati “Niba wiga ururimi rujya guhura n’urw’iwanyu tangira uhite ugerageza kuruvuga bizakorohera kurusha uko ubitekereza.”
Aha Luca Lampariello avuga ukuntu yorohewe no kumenya Icyespanyol kubera ukuntu kijya gusa n’Igitaliyani n’ubwo bishobora gutandukanira ku buryo amagambo amwe n’amwe avugwa.
5.“Nta rurimi na rumwe rw’imburamumaro rubaho"
Luca ahamya ko nta rurimi na rumwe rw’imburamumaro. Ati “ Uko byagenda kose umuntu akenera ururimi, ntihakagire uguhitiramo urwo ukwiye kwiga.”
Avuga ukuntu byabaye ngombwa ko yiga uru rurimi ubwo yahuraga n’umukobwa urukoresha mu majyaruguru ya Sardinia ngo kandi mu byukuri mbere abantu bajyaga bamubwira ko ntacyo rumaze.
6.“Iga icyo ushoboye cyose mu mwanya uwo ari wo wose ubonye kandi ku muntu wese ushobora kugeraho, hari igihe kizagera ukishimira ibyo wakoze”
Imenyereze imivugire y’ururimi mu ntangiriro kandi ugerageze gusabana n’abandi.
Luca Lampariello avuga ko yatangiye kwiga uru rurimi mu 2004 ubwo umutaliyani bakundanaga yamugeneraga impano yanditse mu rurimi rukoreshwa muri Suwede ku isabukuru ye y’amavuko.
Nahise njya i Stockholm ku nshuro yanjye ya mbere, ndetse ntangira kwiyumvamo umuco w’abanyaSuwede. Kumenya neza ururimi rwabo nabifashijwemo no kureba filime zitandukanye no gusoma ibitabo.
7.“Kugira ururimi rwa kabiri ni ugutunga indi roho”
Luca avuga ko yatunguwe no kubona Abarusiya bamubwira ko bishimiye imivugire ye y’urwo rurimi ubwo yashyiraga ku rubuga rwa Youtube amashusho yifashe agerageza kuvuga urwo rurimi na bo ubwabo bivugira ko rukomeye.
8. “Ushobora kwiga indimi ebyiri mu gihe kimwe bitewe n’uko wagennye gukoresha igihe cyawe n’imbaraga zawe”
Ikinya-Portugal ni ururimi Luca Lampariello avuga ko yigiye rimwe n’iki-mandarin akoresheje gusa kwiha umurongo uhamye azagenderaho.
Yatangaje ko kenshi atari we uhitamo ururimi ahubwo arareka ururimi rukamuhitamo.
9. “Ururimi ni amaraso ya roho kandi ni muri rwo ibitekerezo bikurira”
Kugerageza kujya ahantu henshi washobora kugera ibi bizagusunikira mu kwiga indimi zitandukanye.
Luca avuga ko yatangiye kwiga Ikinya-Pologne ubwo yajyaga muri Pologne ku nshuro ye ya kabiri mu 2012 nyuma akaza kujya akomeza kuvugana n’inshuti ye Michal bari baramenyaniyeyo ubwo yari mu biruhuko by’impeshyi.
10. Ururimi rumwe rugufungirana mu kumba kamwe ubuzima bwose ariko indimi ebyiri zigufungurira imiryango aho wajya hose”
Benshi batangaza ko ururimi rw’ Igishinwa rukomera ariko abantu ntibakwiye guterwa ubwoba n’ibyo bavuga ku rurimi runaka.
Luca aratinyura abantu avuga ko bishoboka ko wamenya ururimi abantu bavuga ko rukomeye ari nawe ubwawe urwiyigishije. Nubwo hari abantu bavuga ko uru rurimi rukomera ariko hari bimwe mu birugize umuntu ashobora kubakiraho kandi akarwiga mu buryo bworoshye.
Ati “Upfa kuba warumvise uburyo bene rwo baruvugamo.”
11 “Imbibi z’ururimi rwanjye ni zo mbibi z’isi yanjye”
Indimi zirahindagurika jya ugerageza kujyana n’igihe. Lampariello avuga ko yatangiye kwiga Ikiyapani atanazi no gukora interuro itaziguye muri urwo rurimi ariko hamwe n’igihe akaza kurumenya.
"Urundi rurimi ni ikindi cyerekezo cy’ubuzima"
Uburyo bwo kwiga ururimi rushya bwambereye amahirwe akomeye mu buzima.
Luca Lampariello asoza avuga ko byose abikesha guhaguruka akagenda aho kwizingira ahantu hamwe arwana no gufata mu mutwe inshinga nyinshi zo mu ndimi zitandukanye.
"Abantu bakunze kumbaza impamvu niga indimi nyinshi nabasubizaga nti’Simbereyeho kwiga indimi ahubwo niga indimi ngo mbeho mu buzima bwiza’.


text:
Ibikoresho :
Amafi atarimo amahwa (filet) 1/2 kg
Imboga za dodo imifungo 2
Fromage 1/4
Maggi 1
Brueband ikiyiko 1
poivron
tungurusumu 4
Uko bikorwa :
Togosa y’ifi (filet) ukoresheje amazi make
Ifi imaze gushya yikaye duto duto nta birungo birimo
Rapa fromage (cheese)
Togosa imboga (dodo)
Karanga imboga ushyiremo poivron na tungrusumu
Shyiramo maggi
Fata isorori yagenewe kujya mu ifuru usigeho brue band
Shyiraho ibyo wateguye ugenda ubikurikiranya gutya : Banzaho dodo + ifi + fromage (cheese)+ imboga +ifi +fromage (cheese)
Bikurikinye gutyo nk’inshuro 3 (bibe couche eshatu)
Pfundikira utabivanze
Shyira mu ifuru iminota 30 ku muririo wa degre 180
Nibimara gushya terura ya sorori yose warurire ku meza.
wabitegurana n’umuceri urimo simba mbiri
Ifi ivanze na dodo
Ibikoresho :
Labels: guteka, ifunguro ribanza, igikoni


text:
Ibi babitangarije mu nama yahuje abasora bari bahagarariye ibigo by’ubucuruzi na Kompanyi z’abikorera na RRA kuri uyu wa Kane, tariki ya 6 Ukwakira 2016 yiga ku buryo serivisi zo kwaka umusoro no kuwutanga zarushaho kunozwa.
Ikigo cy’Igihugu cy’Imisoro n’Amahoro cyatangaje ko hari inzego zitandukanye cyabashyizemo bitewe n’uko bitabira imisoro. Abasora ndetse n’Urugaga rw’abikorera basabye iki kigo kujya kibamenyesha izo nzego cyabashyizemo kugira ngo babashe kwikosora cyangwa kwisobanura niba hari aho babeshyewe.
Umuyobozi Mukuru Wungirije mu Rugaga rw’Abikorera mu Rwanda, Mukarwema Yvette yavuze ko kuba RRA yaba ifite amakuru y’uburyo abasora bahagaze mu kwitabira gutanga imisoro ariko ntiyabagezeho bishobora kuba intandaro yo kutumvikana hagati y’impande zombi.
Yagize ati “Kuba hari amakuru bagufiteho wowe utazi nibwo cya gihe ujya kubona ukabona bakoherereje inyemezabwishyu kandi wari uzi ko nta deni ubarimo, ukabona bohereje ibaruwa ikubwira ko hari amafaranga runaka ugomba kwishyura kandi wowe wari uzi ko biri ku murongo.”
RRA itangaza ko kuba abasora bamaze kumenyera kwitabira inama bagirana n’iki kigo ku bwitabire bwo hejuru ari ikimenyetso ko abanyarwanda bamaze gusobanukirwa impamvu basora.
Ibyiciro RRA yashyizemo ibigo na Kompanyi zisoreshwa birimo icy’abasora neza bibwirije, icy’abari hagati babanza kwibutswa no kwishyuzwa n’icy’abadasora banyereza umutungo wa Leta.
Abasora bavuga ko kutamenya ibyiciro baherereyemo bishobora kubateza akaga kuko byatuma bisanga bari kwishyuzwa amadeni y’imisoro batigeze bamenya bitewe n’uko RRA ibafiteho amakuru atari yo ntibababwire ngo bisobanure cyangwa bigaterwa n’uko bashobora kwibagirwa.
Komiseri Mukuru wa RRA, Richard Tusabe yavuze ko izi mbogamizi abikorera bagaragaza zifite ishingiro anatangaza ko iki kibazo cyabo kigiye gukosorwa vuba bidatinze.
Yagize ati “Ni icyifuzo cyiza cyane, kuvuga ngo ndi mu cyiciro cy’abadasora ariko wenda amakuru wakoresheje ashobora kuba atanoze, bakavuga bati ’ese wampa umwanya nkakwereka ishusho yayo makuru?’ Twebwe rero tubifashe nk’inama nziza igiye kutwubaka, tugiye gushaka ukuntu dukoresha ikoranabuhanga tubagaragarize ibyiciro barimo n’impamvu ndetse aho baba bakemanga tukahakosora.”
Komiseri Mukuru wa RRA yatangaje ko abasora banini n’abaciriritse bafite uruhare rugera kuri 80% by’umusoro wa buri mwaka iki kigo cyinjiza.
Kugira ngo umusoreshwa ajye mu cyiciro cy’abasoreshwa banini agomba kuba afite igicuruzo kiri hejuru ya miliyari imwe, abaciriritse baba bafite igicuruzo kiri hagati ya miliyoni 400 na miliyari imwe mu gihe abasigaye bose bafatwa nk’abasoreshwa bato.


text:
Mu rwego rwo gukomeza guteza imbere ibikorwa remezo mu Karere, kuri uyu wa gatanu tariki 03 Gashyantare 2017, Akarere ka Gasabo katangije ku mugaragaro ikorwa ry’imihanda ya Zindiro-Masizi-Birembo-Kami mu Murenge wa Bumbogo ndetse n’umuhanda cumi na gatanu (15)-Ndera-Kibenga mu Murenge wa Ndera.
Ku muhanda Zindiro – Masizi – Birembo – Kami hazakorwa ibirometero cumi na bine n’ibice birindwi (14.7 kms), Ukaba ari umuhanda ufata ku Mirenge ibiri ariyo Bumbogo na Kinyinya, ukaba uzafasha cyane mu buhahirane n’indi mirenge ndetse n’Uturere kuko uzahura n’uwo Umujyi wa Kigali uzakora wa Nyacyonga –Batsinda-Kagugu, ku buryo uzoroshya ubuhahirane hagati y’Uturere twa Rurindo na Gicumbi. Uyu muhanda uzarangira utwaye akayabo k’Amafaranga y’uRwanda angana na miliyari ebyiri na miriyoni magana abiri (2.2B) mu gihe cy’amezi atandatu, ukazaba ari umuhanda utsindagiye urimo laterite (Marrum road).
Ku rundi ruhande, umuhanda wa 15 – Ndera - Kibenga, ufite uburebure bungana na kirometero ebyiri n’ibice birindwi ( 2.7 km), ukaba uzashyirwamo kaburimbo mu rwego rwo korohereza abakoresha uriya muhanda cyane cyane abajya ku bitaro bya Careas Ndera. Uyu muhanda uzarangira utwayee amafaranga y’uRwanda angana na miriyari ebyiri na miriyoni manana atanu (2.5 B). Ukaba uzakorwa mu byiciro bibiri ( 2 phases).
Iyi mihanda yose izubakwa ku bufatanye bw’Akarere ka Gasabo na “Horizon construction” nka sosiyete yatsindiye isoko ryo kubaka iyo mihanda.
Umushyitsi mukuru muri uwo muhango yari Nyakubahwa Umuyobozi w’Umujyi wa Kigali wungirije ushinzwe iterambere ry’ubukungu Bwana Busabirwa Parfait washimye cyane Akarere ka Gasabo ku bw’imbaraga karimo gushyira mw’iterambere ry’ibikorwa remezo cyane imihanda, anasaba abaturage b’Imirenge yombi kwishyimira iterambere banarifata neza kuko nibo ba mbere rifiteye akamaro, kuko kw’itangiriro bamwe muri bo bazabona akazi bazakuramo amafaranga azatuma biteza imbere.
Bwana Busabizwa Parfait, Umuyobozi w'Umujyi wungirije atangiza ibikorwa
Umuyobozi w’Akarere ka Gasabo nawe yasabye abanya Bumbogo na Ndera gukorana neza n’abazaba bakora uyu muhanda kandi banirinda icyawangiza bakazanawuraga abana n’abuzukuru babo.
Ibirori bikaba byarashojwe n’indirimbo abari aho bose ari abashyitsi n’abaturage bo muri iyo mirenge bishimira ibyiza imihanda igiye kubagezaho.


text:
Mugihe umwaka w’amashuri umaze ibyumweru 2 utangiye bamwe mu banyeshuri bo muri bimwe mu bigo byo mu karere ka Rusizi hari amasomo batari kwiga kubera ikibazo cyo kubura abarimu bayigisha.Ubuyobozi bw’aka karere bwo butangaza ko iki cyari ikibazo ariko ngo cyamaze gukemuka ntakigo nakimwe kibura umwarimu.
Bamwe mu bo twaganiriye bavuga ko kuva umwaka w’amashuri watangira hari bamwe mu barimu bari barasezeye ku kazi abandi barimukiye ahandi ndetse hakaba na bimwe mu byumba by’amashuri byagiye byongerwa muri bimwe mu bigo by’amashuri bityo bituma hari abarimu bakenerwa,gusa ngo ibyumweru bigera kuri bibiri birashize abanyeshuri hari amasomo batari kwiga kubera iki kibazo cy’ibura ry’abarimu.
Umuyobozi w’ikigo cy’amashuri cya Mihabura Ndagijimana Japhet avuga ko nubwo muri uyu murenge wa Bugarama ku bigo bitanu birimo haburamo abarimu 15 ngo ku kigo ayoboye ho harabura abarimu 6, ngo ni ikibazo babwiye ubuyobozi bw’akarere ariko ntibwagikemura dore ko akarere ariko gatanga kazi ku mwarimu mushya uba ukenewe mu kigo runaka.
Umuyobozi w’akarere wungirije ushinzwe imibereho myiza Nsigaye Emmanuel we avuga ko iki ari ikibazo bari basanzwe bazi mu bigo bitandukanye by’amashuri byo muri aka karere ariko ngo kuri ubu cyamaze gukemuka kuko bamaze gukoresha ibizamini by’akazi bityo abarimu bakaba baramaze kubona amabaruwa abohereza mu bigo bagomba gukoreramo.
Gusa nubwo uyu muyobozi avuga ko iki kitakiri ikibazo ubwo twakoraga iyi nkuru abo twaganiriye bagizweho ingaruka n’iki kibazo bagaragaza ko ahubwo ibi bishobora kugira ingaruka ku burezi bw’umunyeshuri kuko umwarimu umwe wigisha mu mashuri abanza yigisha amasaha 32 mu cyumweru kuba hashize ibyumweru bibiri byose umunyeshuri ashobora kutaziga ibyo yatakaje mu gihe nta mwarimu wari uhari kandi igihembwe cya mbere gifite ibyumweru 10 gusa.


text:
KORA KUGIRA NGO UKOMERE MU MWUKA NO MU MUBIRI-Ev . Eric
Yanditswe na Imanishimwe Dieudonne April 18, 2018
Nkuko hari ibisabwa kugirango umuntu atere imbere muburyo bw’umwuka ni nako hari ibisabwa kugirango atere imbere muburyo bw’umubiri kandi ibi byombi ni ngombwa kuko iyo witaye k’uruhande rumwe urundi nturwiteho […]
Nkuko hari ibisabwa kugirango umuntu atere imbere muburyo bw’umwuka ni nako hari ibisabwa kugirango atere imbere muburyo bw’umubiri kandi ibi byombi ni ngombwa kuko iyo witaye k’uruhande rumwe urundi nturwiteho bituma na rwarundi witayeho rubangamirwa bigatuma utagera aho lmana igushaka,niyo mpamvu utegetswe GUKORA.
Dusome ijambo ry’lmana tumenye neza ko ari ngombwa GUKORA.
Ibyakozwe n’intumwa 18:3.
Kandi kuko basangiraga umwuga,abana nabo bakora imirimo,kuko umwuga wabo wari uwo kuboha amahema.
Uyu ni umukozi w’lmana Pawulo tuzi ko yakoreshejwe cyane nayo kuko nawe ubwe arabihamya ko muntumwa zoze zamubanjirije ntawamurushije gukorera lmana.
tubonyeko ngo yasanze abo bahuje umwuga wo kuboha amahema bagakora uwo murimo w’umubiri.
Aha ndavugana n’umuntu wumvako kwirirwa mubutayu cg mubyumba by’amasengesho imisi yose ko nutibuka GUKORA bizatuma amavuta lmana iba yaguhaye ahungabana cg umwanzi akayakumenesha bitewe no kwitotomba no kwiganyira ubitewe nokubura icyo wiha kuko uko byagenda kose umubiri ukeneye kwitabwaho kugira ngo ubone imbaraga ubashe gukora iby’umwuka neza.
Senga ariko ushake umwuga ugufasha kuko nutabikora uzasebya izina ry’lmana cg uremerere abantu bayo,KORA KUGIRA NGO UKOMERE MU MWUKA NO MUMUBIRI.
Ibyakozwe n’intumwa 20:33-35.
Sinifuje ikintu cy’umuntu wese,ari ifeza cyangwa izahabu cyangwa imyenda.
Ubwanyu muzi yuko aya maboko yanjye ariyo yankenuraga ibyo nkennye,n’abo twari turi kumwe.nababereye icyitegererezo muri byose,yuko ari ko namwe mukwiriye gukora imirimo ngo mubone uko mufasha abadakomeye,no kwibuka amagambo Umwami Yesu yavuze ati: Gutanga bihesha umugisha kuruta guhabwa.ntukanezezwe nuko wahora uhabwa shaka uko nawe watanga ugaha abandi nibyo bihesha umugisha.
Imana ishimwe ndumva ntacyo warenza kuri aya magambo ngo uvuge ko guhora usenga byonyine udakora aribyo bikwiriye niba ariko umeze uraza kwisanga muri babakozi Bible ivuga ko ari abakozi b’inda kuko nubura icyo wifashisha uzatangira guhanurira abakire umugisha kugira ngo bishime baguhe k’ubutunzi bwabo,uzatinya gucyaha umunyabyaha mugihe ubona ko hari icyo agufasha mubuzima bwawe bitume utavuga ubutumwa nyabwo bwihanisha abantu ubwo ube ubaye umwanzi w’lmana ubitewe n’icyo.
Cyangwa ukagurisha impano,kugirango ubone amaramuko.
Ushobora gutumirwa ngo uheshye abantu b’lmana umugisha kubw’impano wahawe nayo ugatangira kubaca amafranga cg ibindi biguzi nyamara lmana yo itubwira ngo twaherewe Ubuntu dutangire ubundi dufashe intama zayo!!
Iyo nsomye Bible ntanahamwe mbona abatubanjirije muri uyu murimo bigeze baca ibiguzi kugira ngo babone kubagezaho iby’umwuka! Mana yanjye ibi bintu sinumva aho wowe ubikora abivana!!!!! Nibagutumira ukaba ufite uko uhagera genda ukorere lmana izakoresha abo bagutumiye baguheshe umugisha kuko ijambo rirabibategeka mu 1Abakorinto 9:11-15.bazabigukorera niba bubaha lmana ariko batanabikoze bareke izagirana nabo urubanza ariko atariwowe ushinze urubanza cg ngo nimutampa aya ntibishoboka ko naza!!! gukomera kwawe ko mumwuka kuba kubuze pee!kuko uba usebeje unatesheje agaciro bwabutumwa bwiza wahawe,nyamara Pawulo we ati jye napfa aho kugirango tsebye ubutumwa bwa Kristo.abenshi rero mubiterwa no kudakora.
2 Abatesaronike 3:7-12.
Ubwanyu muzi uko mukwiriye kutwigana kuko tuticaga gahunda muri mwe,cyangwa ngo tugire uwo turya iby’ubusa,ahubwo twagiraga imihati n’umuruho dukora ku manywa na nijoro,kugira ngo tutagira umuntu murimwe turemerera.
Icyakora si uko tudafite ubwo butware,ahubwo ni ukugira ngo tubihe ho icyitegererezo ngo mugere ikirenge mu cyacu,kuko iki ari cyo twabategetse tukiri kumwe na mwe,ngo umuntu wese wanga gukora ntakarye.
Twumvise yuko yuko hariho bamwe bo muri mwe bagenga bica gahunda,batagira icyo bakora ahubwo bakaba bakazitereyemo.
Nuko rero abameze batyo turabategeka tubihanangiriza mu Mwami Yesu Kristo,gukorana ituze ngo babone uko barya ibyo kurya byabo ubwabo.
Mbega impuguro nziza!!!
Bene data ngo nubwo Pawulo yari afite ubwo butware bwo kuba yabasaba cg akaba yabaka ibyo kurya n’ibindi bakabimuha ariko ngo kubw’inyungu z’umurimo w’lmana yanze gusaba ibyo yarakennye ahitamo GUKORA ngo atabaremerera kandi yarakwiriye kubabera igisubizo kuko bamubonagamo lmana nzima, Haleluyaaaaaaaa………….
Ndimo gufashwa cyane n’iri jambo kandi nizeye ko riza gutanga impinduka no gufungura imigisha yabenshi baryizera barakingurirwa imiryango yo GUKORA kugira ngo bakomere mu mwuka no mu mubiri.
Uyu mukozi w’lmana Pawulo ngo yararaga n’amajoro akora kandi ntareke no gukora umurimo w’umwuka.
Ikibabaje muri iki gihe hari bamwe bumva ko badakwiriye kuvunika nyamara ningombwa kwiyuha icyuya ushaka ibigufasha noneho lmana igaha umugisha imirimo y’intoki zawe kuko ni ryo sezerano.
uramenye ntuvugengo ndabigisha ko mureka umurimo w’umwuka ngo mushake ubutunzi gusa! Oyaa! Yesu yatubwiyeko tubanza gushaka Ubwami bw’lmana no gukiranuka ngo ibindi tuzabyongererwa.
Ni ibiki tuzongerererwa? sibimwe yatubwiye ngo ntitwiganyire ngo tuzarya iki cg tuzambara iki? ati Data aziko mubikeneye ati mwibuke ko atunga inyoni n’ibisiga!
Hari bamwe bitwaza iri jambo ntibagire umwete wo gukora,bakibagirwa ko inyoni zirya ibyo abantu bahinze cg zirya imbuto z’ibiti nibindi umutu atabasha kurya.
nonese wibaza ko bizamanuka bikagwa imbere yawe ukabitoragura? ibyo byagaho mugihe cy’Abisirayeli mubutayu bahabwaga manu kuko cyari igihe cyayo.
Cyakora n’ubu k’umuntu lmana ishatse kwigisha iryo somo irabikora ariko si imisi yose,
menya neza ko nudakora no gukorera lmana bitazakorohera.
ntabwo Yesu yakubuza gukora kuko Ubwe nawe yavukiye mu muryango w’ababaji ntabwo rero yigeze ababwira ngo nimuve muri ibyo muhore musenga gusa.oyaa,ni wo wari umwuga wabo,
KORA KUGIRA NGO UKOMERE MU MWUKA NO MU MUBIRI,nibwo uzaba wubahisha lmana by’ukuri.
Wibuke igihe Yesu bamusabye umusoro arikumwe n’abigishwa be yawutanze habanje kubaho igikorwa cy’umurimo yategetse Petero kujya kuroba kuko wariwo mwuga we icyo Yesu yamufashije yamutegekeye ifi yaririmo umugisha kumwizanira akiroba noneho bahita bakemura cya kibazo.
Niyo mpamvu rero nawe ukwiriye guhaguruka ugashaka umwuga wagufasha gukemura ibibazo uhuranabyo mubuzima bwa buri musi ndetse no mu murimo wayo.
ushobora kumbwira ngo wowe lmana yakubujije gukora Indi mirimo keretse uw’umwuka gusa!
sinkubujije ariko niba uwukora wiganyira ukanitotomba menyako uyibeshyera kuko siyo itazi guhemba umukozi kandi abakoresha bagenzi bacu baduhemba iyo baduhaye akazi cg igihe cyabyo cyararangiye ntiwabimenya,cg ibyo yaguhaye gukora ntu kibikora neza,bigatuma itaguhemba.niba yarakubujije gukora ugomba kuba ubifitiye ibimenyetso simusiga udashidikanya izaguhemba neza kuko ifite impamvu yabikoze.
Hari undi uhora asenga asaba akazi akazi imisi yose ariko ntahaguruke ngo ajye kugashaka !!! wibwirako kazakwizanira?cyakora niba lmana yarakubwiye ngo kazava Kuri telephone nakubwira ngo ntizaburemo Umuriro kandi ntukayifunge kuko birashoboka.
Ikibazo hari n’abasuzugura akazi ngo karagayitse cg karavunanye kandi ako bita keza batagafitiye impamya bumenyi.ubwose waba utarize ugashaka kwicara muri office mubiro mumwanya w’umuntu warangije kaminuza utarize nayisumbuye bigakunda koko ngo nuko uri umukozi w’lmana? ninko kuvugango urasengera umwana muto amere amabere cg ubwanwa ari uruhinja!
menya ko lmana iguha akazi kajyanye n’ubushobozi cg n’umwuga wawe ahubwo ikahaguhera umugisha.
Ndakubwiza ukuri iyo wemeye kugakora muri wowe ugamije kwiteza imbere utekereza n’umurimo w’lmana igihe kiragera ikakwagura.
Waba warize cg utarize akazi kawe karahari senga ugire igihe cyo ku gashaka kandi nukabona ntiwibagirwe gukora n’umurimo w’lmana ntakabuza uzakomera mubwuka no mu mubiri kuko twasezeranijwe kuguriza amahanga kandi ko tuzaba Umutwe tutazaba umurizo
Imana iguhe umugisha ikore k’ubwenge bwawe ikungure byinshi mu izina rya Yesu Amen.
Uyu mwaka ubabere uwo gukomera mu mwuka no mu mubiri ndabakunda.
nshimiyeric2017@gmail.com


text:
Harerimana Frederic wari umaze imyaka ibiri n’ igice ari Umuyobozi w’ Akarere ka Rusizi weguye arasaba uzamusimbura kuzita ku mutekano no kwegera abaturage.
Uyu mugabo wigeze kuvugwaho kudakorana neza n’ itangazamakuru nyuma akaza kubikosora, yabaye Meya wa Rusizi tariki 20 Gashyantare 2015.
Yatangarije UMURYANGO ko yeguye ku mpamvu ze bwite avuga ko kwegura ari indangagaciro nziza iyo wumva icyeneye kuruhuka.
Yagize ati “Neguye ku mpamvu zanjye bwite kuko nra kibazo kiri mu karere abaturage baratekanye, ibikorwa bikomeje kwiyongera. Ibaruwa namaze kuyitanga ntabwo navuga ko neguye ntarayitanga namaze kuyishyikiriza Perezida w’ Inama Njyanama”
Yongeyeho ati “Icyo navuga nagejeje ku karere icya mbere n’ ubufatanye bwaturanze n’ abaturage bacu n’ abafatanyabikorwa no guharanira impinduka z’ akarere, tukinjira muri manda twabaye aba 27, tujya mu bukangurambaga n’ abaturage n’ abafatanyabikorwa tuza ku mwanya wa kane, ubukiye tuza ku mwanya wa 14 ”.
Harerimana avuga ko abaturage bafite amatara ku mihanda, hari kaburimbo zirimo gukorwa.
Harerimana yasabye uzamusimbura gukorana neza n’ abaturage akanita cyane ku mutekano kuko Rusizi ari akarere gakora ku mupaka w’ ibihugu bibiri bitandukanye.
Ati “Uzansimbura azashyire imbaraga mu kwegera abaturage cyane kuko abaturage iyo begerewe cyane hari ibyo bikorerwa ubwabo, azegere abafatanyabikorwa barimo abikorera kugira bahindure isura y’ umugi. Ikindi ni ukwita ku mutekano, umutekano niwo uhatse ibyo byose nk’ akarere rero gakora ku bihugu bibiri (RDC n’ Uburundi) kakagira imipaka itanu urumva ko umutekano ari ikintu cyo kwitaho”.
Ese kuba Meya biragoye?
Ni kenshi twumva abayobozi beguye bavuga ko beguye ku mpamvu zabo bwite nyamara abandi ku ruhande bavuga ko akazi kabuze, ibi bikaba byatera umuntu kwibaza niba kuba Umuyobozi w’ akarere atari ikintu kigoye cyane.
Harerimana ati “Inshingano zose burya zirakomera ariko zikagenda zirutana bitewe n’ icyo zisaba, ubwo nyine kuba umuyobozi w’ akarere ni ikintu cyagutse cyane. Ntabwo twatera abantu ubwoba igihugu ni icyacu tugomba kucyubaka”.
Harerimana Frederic yeguye ku mwanya w’ umuyobozi w’ akarere ka Rusizi hari hasigaye imyaka ibiri n’ igice ngo manda ye irangire.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Uku kugenda mu munyenga w’urukundo ariko hari byinshi bakora ndetse bimwe ntibamenye ko ari amakosa akomeye ashobora gutuma ibyo bibwiraga ko bazabana ubuziraherezo biba amateka.
Dore amwe mu makosa akwiye kwirindwa n’abantu bagitangira gukundana nk’uko tubikesha n’urubuga Elcrema.
1. Kwihutisha gahunda zose
Ibyishimo n’umunezero wo kuba uri kumwe n’umuntu wumva ukunze cyane bishobora gutuma benshi mu bagitangira gukundana bafata imyanzuro yihuse cyane.
Iga gutwara ibintu gahoro gahoro ndetse wirinde gutangira gutekereza no kuvuga kuri ya mishinga y’igihe kirekire nk’ubukwe, abana n’ibindi.
Mwembi mukwiye kugerageza kubanza gufata umwanya uhagije mukareka umubano wanyu ukabanza gukura mbere yo gutangira gufata imyanzuro ikomeye.
2. Gusangiza abandi iby’urukundo rwanyu
Irindi kosa rikwiye kwirindwa n’abantu bagitangira gukundana n’ukwihutira gusangiza inshuti n’abavandimwe amakuru yose yerekeranye n’urukundo rwanyu.
Inshuti zawe ntabwo zikwiye kumenya buri kantu kose kaba hagati yawe n’umukunzi wawe, ntabwo zikwiye kumenya amabanga yanyu yose uko yakabaye.
Ni byiza ko mwiga gushyiraho umurongo ntarengwa mu byo mubabwira kuko ahanini bashobora kwitwaza intege nke zanyu ugasanga barabasenyeye kandi rutararenga umutaru.
3. Kumva mwahorana
Iyo abantu bagitangira gukundana baba bumva bahorana igihe cyose ndetse bakumva ibintu byose bakwiye kubikora bari kumwe.
Ibi ariko n’ikosa rikomeye rishobora kwangiza umubano wanyu kandi mu gihe gito kuko nubwo ari ingenzi cyane, uba unakeneye umwanya wo kugira byinshi ushyira ku murongo byerekeranye n’ubuzima bwawe bwite.
Ikindi kandi guhana umwanya bituma mutarambirana vuba ngo umwe yumve atacyifuza kuba hamwe n’undi.
4. Kumva ko mu rukundo rwanyu ibintu byose bizahora ari byiza
Nta rukundo cyangwa umubano udahura n’imbogamizi, kumva ko rero uwanyu uzahora utunganye ni ukwibeshya cyane.
Niba utekereza gutyo kandi mukiri mu ntangiriro nimugira icyo munanirwa kumvikanaho uzahita wumva ko birangiye ndetse ko ariryo herezo ry’urukundo rwanyu, aho gushakisha uko mubikemura.
5. Guha agaciro gake inshuti n’umuryango wawe
Iri n’ikosa rikunda guhurirwaho n’abantu benshi bagitangira gukundana aho usanga benshi baha umwanya munini umubano wabo bakibagirwa ko hari inshuti n’umuryango basanganywe.
Nubwo ari byiza ko wita cyane ku rukundo rwanyu rukiri mu ntangiriro, ntibikwiye gutuma wibagirwa ko wari usanzwe ufite inshuti n’umuryango kandi ko nabo bagukeneye.
6. Kumva ko muzahuza muri byose
Ikindi abantu bagitangira gukundana bakwiye kwirinda, ni ugutekereza ko iteka bazahuza mu bintu byose. Kuba mukundana ntibikuraho ko hari imyumvire imwe n’imwe mudahuje.
Kudahuza ntibikwiye kubatanya ahubwo buri umwe agomba guhora yiteguye kumva no guha agaciro igitekerezo cy’umukunzi we kabone niyo yaba atari ko we abyumva.


text:
Urukiko rwisumbuye rwa Gasabo rwanzuye ko uyu mugabo atsinze urubanza yaburanaga rw’umwana we ndetse yemererwa n’indishyi y’akababaro, ku itariki ya 27 Nyakanga 2011.
Iki kibazo giherutse no gushyikirizwa Umuyobozi Mukuru w’Ikigo gishinzwe kugenzura Iyubahirizwa ry’Uburinganire n’Ubwuzuzanye, Rose Rwabuhihi, ubwo yasuraga Akarere ka Bugesera mu ntangiriro z’Ugushyingo mu rugendo rwari rugamije kureba uko ihame ry’uburinganire rihagaze.
Umugabo wafashe ku ngufu umwana wa Semutwa, yaje gukatirwa igifungo cya burundu, ariko nta mutungo yigengaho yari afite, uretse isambu y’umuryango yari ahuriyeho n’abandi bavandimwe be.
Semutwa ati “Njyewe ntanga ikirego mu rukiko yari ataragurisha isambu, urubanza rusomwa atarayigurisha hanyuma mu gihe ntegereje ya minsi 30 igenwa n’amategeko ngo barebe ko yajurira nibwo abavandimwe be bagurishije iyo sambu.”
Umuhuzabikorwa wa Serivisi itanga ubujyanama mu by’amategeko mu Karere ka Bugesera, Mukabisanana Yvette, avuga ko ikibazo cya Semutwa cyasuzumwe n’inzego zinyuranye.
Yagize ati “Na bariya baguze, baravuze bati ikibazo turacyumva koko kirahangayikishije, ariko mu rwego rw’amategeko twaguze mu buryo bwemewe. Dusanga ikiri bukorwe ari ukwigisha abaguze nabo kandi ikibazo baracyakiriye bumva ko ari nk’icyabo, baravuga bati reka twemere duhombe 1/5 kingana n’umugabane uriya muntu ufunze yagombye kubona.”
Akomeza avuga ko bakimara kwemera guhomba isambu baguze, bahaye Semutwa umugabane w’uwahohoteye umwana we undi arawanga.
Ubuyobozi bw’Akarere bwahuje umusaza n’abaguze isambu y’umuryango w’uwahohoteye umwana we, akanamwanduza agakoko gatera SIDA, umusaza yanga aho bamuhaye, avuga ko ari ku gishanga mu gihe ashaka ku muhanda.
Uretse uyu musaza, muri aka gace hanagaragazwa ko mu manza z’abana bahohoterwa kenshi n’abashumba, ababarera n’abandi usanga kubona imitungo ivaho indishyi ari ikibazo kuko n’iyo bafite baca inyuma bakayigurisha.
Umuyobozi Mukuru w’Ikigo gishinzwe kugenzura Iyubahirizwa ry’Uburinganire n’Ubwuzuzanye, Rose Rwabuhihi, yatangaje ko iki kibazo gihangayikishije ariko bagiye kugikurikirana no kurushaho kugikorera ubuvugizi.
Hirya no hino mu bibazo by’abaturage, hakunze kuzamo n’ibijyanye n’irangizwa ry’imanza aho usanga urubanza rumaze igihe rwaraciwe nyamara intambwe yo kururangiza ntigerweho ku mpamvu zinyuranye.


text:
Bamwe mu baturage b’umurenge wa Cyanzarwe ho mu karere ka Rubavu baravuga ko kuba nta muhanda muzima ugera aho batuye bituma imyaka beza bitaborohera kuyibonera isoko bikabateza igihombo.
Ubuyobozi bw’akarere ka Rubavu bwo buvuga ko bwizeraga ko imihanda yamaze gutunganywa muri aka gace yaba ihagije mu buhahirane bw’abatuye uyu murenge n’ibindi bice.
Umurenge wa Cyanzarwe nk’umwe mu mirenge iri mu gice gisatira ibirunga, ni umwe mu y’akarere ka Rubavu izwiho kweza ibirayi ku bwinshi, ibi ariko kimwe n’indi myaka ihera abaturage bavuga ko batoroherwa no kuyigeza ku isoko bitewe n’ikibazo cyo kutagira umuhanda utunganyije bituma iyo byageze mu gihe cy’imvura nko nta modoka itinyuka kuhigabiza.
Aba baturage bavuga ko igihombo kiva muri ibi kigaruka ku muhinzi kuko byanze bikunze aba agomba kurindira uzaza kumugurira imyaka ye.
Ibi kandi binashimangirwa n’abatwara imodoka bakoresha imihanda yo muri aka gace bavuga ko batoroherwa no kuhapakirira bigatuma ikiguzi cy’ubwikoreza kirushaho kwiyongera.
Ku kibazo cy’imihanda yo koroshya ubuhahirane ubuyobozi bw’akarere ka Rubavu buvuga ko ari igikorwa bugeze kure gusa ngo ibibazo byose bikaba bitakemukira rimwe ariko kandi ngo baka bizeraga ko imihanda yamaze gutunganywa muri gahunda ya VUP irimo umuhanda wa Kanembwe – Busigare, umuhanda wa Kanzenze-Busasamana-Cyanzarwe-Rubavu ndetse n’umuhanda wa Ryabizige-Ntango-Gora urimo gukorwa kuri ubu yakabaye ifasha aba baturage kugeza umusaruro wabo ku isoko.
Umuhanda si cyo gikorwa cy’iterambere abatuye uyu murenge wa Cyanzarwe banyotewe gusa kuko n’umuriro w’amashanyarazi bavuga ko bamaze amezi atandatu bawureba hejuru yabo ariko utarabageraho nacyo ari kimwe mu byifuzo bikomeye bagaragaza
Rubavu: Abatuye muri Cyanzagwe bagurisha kuri make kubera umuhanda
Sangiza inshuti iyi nkuru kuri:
Bamwe mu baturage b’umurenge wa Cyanzarwe ho mu karere ka Rubavu baravuga ko kuba nta muhanda muzima ugera aho batuye bituma imyaka beza bitaborohera kuyibonera isoko bikabateza igihombo.


text:
Ubusanzwe ngo nubwo umutobe w’indimu umenyereweho kunyobwa no gukoreshwa mu gikoni hatunganywa bimwe mu biribwa, ariko ngo burya ni n’ikirungo cy’ubwiza. Nk’uko urubuga rwa interneti: http://www.7sur7.be rubitangaza, ngo umutobe w’indimu ukoreshwa mu buryo bwinshi nk’ikirungo cy’ubwiza ndetse rukagaragaza uburyo butanu ari bwo nyamukuru bwo kuwukoresha.
Kugira ngo umuntu agire inzara nziza ngo nta kindi bisaba iyo ufite uyu mutobe biba bihagije ngo iki kibazo gikemuke, ngo bikaba bisaba gushyira inzara mu mutobe w’indimu ukareka hagashira umwanya. Ngo kandi igitsina gore kikaba kinemeza ko uyu mutobe ugira uruhare mu gutuma inzara zikomera zigasa neza igihe bikozwe gutya.
2. Uyu mutobe ushobora gukoreshwa nk’umubavu w’umwimerere
Mu gihe ushaka kwirinda impumuro mbi mu kwaha, ngo ushobora gufata indimu ukayikatamo ibice 2, ubundi ugasiga mu kwaha. Ibi ngo byica ama-mikorobe ateza impumuro mbi. Gusa ariko ngo si byiza ku muntu uzi ko uruhu rutihanganira ikintu icyo ari cyo cyose kuko ngo bishobora gutuma urwara nk’uduheri n’ibindi.
3. Umutobe w’indimu ni urukingo rw’ubwiza
Aha ngo iyo ufite ibiheri mu maso cyangwa se inkovu ushoboa gufata umutobe w’indimu ukawukandira ku ndimu idasatuye ubundi ugakuba buhoro aho ufite bya biheri cyangwa se inkovu z’ibiheri waba warigeze kurwara, ubundi ukareba ukuntu usa neza kandi ngo binarinda uruhu gusaza.
4. Ni umuti ukomeye mu kuvura ububabare bwo mu muhogo
Mu gihe wumva ububabare cyangwa se uburyaryate mu muhogo, ngo ushobora gufata icyayi gishyushe ugashyiramo ubuki n’umutobe w’indimu hanyuma ukanywa bugacya wakize umeze neza.
5. Umuti w’ibirabagwe biza ku myenda
Hari imyenda iba inameshe ariko ugasanga ikunda kuzana ibirabagwe, niba ufite umwenda umeze utya rero ngo ufata umutobe w’indimu ukawuhanaguza umwenda wawe ubundi ugasa neza ukagumana ibara ry’umwimerere.


text:
TWISUZUME MU BUGARUKIRAMANA BWACU MURI IBI BIHE BIKOMEYE, MAZE ROHO ZACU IZIHE GUTSINDA KUBERA KO TUYIRINGIRA.
Muri iki gihe mugarukire Imana Uhoraho ibabere umubyeyi, muyibere umuryango twese kandi tuzi kandi duhamya ko itigeze iba kure yacu ahubwo nitwe tujya kure yayo. Kubera imiruho kandi kubera ko tuziko Imana ariyo iruhura, bavandimwe twifuje ko twakongera gusangira ijambo ry’ Imana muri iki gihe cy’igisibo, kidusaba guhindura bigaragara no guhindura imyifatire (YOWELI 2:12-18).
Muve mu bitekerezo byanyu bidakwiye, mugaruke mu nzira z’uhoraho, mugaruke kw’isoko y’umukiro, muharanire gukorera umugisha ukomoka ku Mana kuko ariwo uzaramba kubera impuhwe iwutangira ubuntu itinda kurakara n’indahemuka kandi ntikunda guteza ibyago.
Bavandimwe duhora mubikomeye bimeze nk’igisibo gihoraho, kandi Imana yacu ntiyadutereranye kandi ntizanadutererana, ariko reka turebe igisibo gishimisha Imana (IZAYASI 58,6-12):
- Kubohora ingoyi z’akarengane
- Gusangira umugati wawe n’umushonji
- Gucumbikira abakene n’abatagira aho bikinga
- Wabona uwambaye ubusa ukamwambika
- Kutirengagiza na rimwe umuvandimwe wawe
Twisuzume wirebe nanjye nirebe. Reka duhinire aha n’aho ubutaha ariko tuzirikaneko Imana itadutereranye, kandi nk’abanyarwanda twayitakiye kenshi ntizadutererana, kandi izaduhuza maze iduhurize aho twayisabye kuko irunva (IVUGURURAMATEGEKO 8,1-20)
TUBIFURIJE KWITWARARIKA MURI IKiI GISIBO NO KWITEGURA PASIKA NZIZA, KURI TWESE IMANA IDUKOMEREZE MUKUYEMERA NO KUYIZERA. AMEN.


text:
Hari igihe umugore ahura n’ibibazo bigatuma atekereza cyane, ibyo bishobora gutuma amahirwe yo gusama arushaho kugabanuka bishobora kandi gutuma yakuramo inda n'iyo yaba yarasamyeInkuru dukesha urubuga rwa interineti rwa www.santelog.com, igaragaza ko iyo umugore ari mu gihe cy’uburumbuke akabonana n’umugabo ashobora kudahita asama bitewe n’uko afite ibitekerezo cyangwa umunaniro cyane cyane uwo mu mutwe.
Mu bushakashatsi bwakozwe n’abanyeshuri mu ishuri rikuru ry’ibirebana n’ubuzima muri Leta Zunze Ubumwe z’Amerika ndetse n’irya Oxford bashyize ku mugaragaro inyandiko ivuga ko bitewe n’uburyo ubwonko buyobora imikorere y’imbere mu mubiri bushobora no guhagarika imisamire y’umugore mu gihe budatuje cyangwa akaba yanasama ariko igahita ivamo.
Uretse no kuba umugore atasama, iyo afite umunaniro cyangwa ibitekerezo bituma atagira ibyishimo mu gihe cy’imibonano mpuzabitsina bitewe n’uko ayikora atabyiteguye afite ibindi yahaye umwanya mu mutwe we, nk’uko bigaragara muri ubwo bushakashatsi.
Ibishobora gutuma umugore atekereza cyane cyangwa akananirwa ni nk’iyo yakoze cyane, afitanye ibibazo n’uwo bashakanye, n’undi muntu, ubukene, amasomo cyangwa uburwayi.
Ikindi ni uko ibibazo byo kudasama cyangwa gukuramo inda bishobora guterwa n’uko umugore yahuye n’ihohoterwa mu rugo nko gukubitwa n’umugabo we bigatuma ahora yihebye.
Mu gihe umugore afite ibyo bibazo uwo bashakanye aba afite inshingano zo kumuba hafi bakaganira kugira ngo aruhuke mu mutwe ntagire umwanya wo kubitekerezaho cyane, kugirango yumve ko atari wenyine.


text:
Rubavu: Umubyeyi yataye abana b’impanga z’amezi abiri ku muhanda
Mu rukerera rwo kuri iki Cyumweru tariki 04 Werurwe 2018, abanyerondo batoraguye impinja ebyiri z’impanga b’abahungu bari mu kigero cy’amezi abiri mu muhanda wa Gafuku-Giko uherereye mu kagari ka Gikombe, Umurenge wa Rubavu ho mu karere ka Rubavu. Aho bivugwa ko izi mpinja zatawe n’umubeyi utari uwo muri aka gace.
Umwe mu bari baraye irondo yavuze ko ahagana mu ma sa Cyenda z’urukerera aribwo we na bagenzi be babonye umubyeyi ufite abana babiri b’impanga ababwira ko aabajyanye kwa mu ganga nyuma baje kwigira imbere basanga ba bana wa mubyeyi yabasize ku muhanda arigendera.
Umuyobozi w’akarere ka Rubavu wungirije ushinzwe imibereho myiza y’abaturage, Uwampayizina Marie Grace yabwiye Ukwezi ko kugeza ubu icyakozwe kihutirwaga ari ugushaka uburyo abo bana bahabwa ubufasha aho bashakirwa Malayika murinzi wo kubitaho mu gihe uwabataye agishakishwa.
Visi Meya Marie Grace yagize ati “Ngira ngo ikihitirwa twabanje gukora ni ugushaka malayika murinzi wita kuri abo bana, no gukomeza gukurikirana amakuru ariko mu makuru dufite tutari twagirira gihamya ni uko hari uwo twabashije kumenya ni uko uwo muntu atari asanzwe ari uw’inaha ariko ni ugukeka niyo mpamvu dukomeje gukusanya amakuru ngo hamenyekane muby’ukuri uwaba yataye abo bana”
Visi Meya Uwampayizina Marie Grace kandi yakomeje avuga ko iyo igikorwa kigayitse nk’iki kibaye mu karere kabo bakangurira abaturage kujya bamenya inshingano z’abo babyara
Ati “Kuko kiriya ni ikiremwa cy’Imana, ni umuziranenge kandi niwe Rwanda rw’ejo, ikindi kandi n’ubwo tutaramenya uwataye aba bana ngo tumenye niba ari urubyiruko cyangwa ari mu kihe cyiciro ariko umubyeyi wese tumukangurira kwirinda inda zitateganyijwe no kumenya kwita ku mwana yabyaye”.
Umusanzu.com


text:
WARUZI KO!! NGO UMUNTU UGIYE GUPFA ABA AFITE IBYISHIMO!!
Mu gihe abantu batekereza urupfu nk’urugendo ruteye ubwoba kandi rubabaje, ubushakashatsi bwerekanye ko abiyumvamo ko bari hafi yo kurangiza ubuzima bwabo ku isi baba bishimye.
Ubu bushakashatsi bwashyizwe mu kinyamakuru Psychological Science, bwakozwe hashingiwe ku kugereranya uburyo abantu biyumva iyo batekereje ko bazapfa n’ibyivumviro by’abenda gupfa. Hakusanyijwe inyandiko zagiye zandikwa n’abantu barwaye indwara zidakira n’abandi bakatiwe igihano cy’urupfu.
Umuhanga mu mitekerereze ya muntu wo muri Kaminuza ya North Carolina, Kurt Gray, yavuze ko basanze abantu batekereza ku rupfu rwabo baba bafite ubwoba ndetse bumva bizaba ari bibi, mu gihe abasigaje igihe gito cyo kubaho bo babyakiriye neza.
Ati “Iyo dutekereje ku byiyumviro byacu ubwo tuzaba twegereje urupfu, akenshi dutekereza ku gahinda n’ubwoba. Ariko byagaragaye ko gupfa bidateye agahinda n’ubwoba cyane, ahubwo bishimishije kurenza uko ubitekereza.”
Nk’uko The Independent yabyanditse, aba bashakashatsi banasanze mu bantu baburaga igihe gito ngo bapfe, uko bagenda basatira urupfu ariko umubare w’amagambo agaragaza icyizere, urukundo, n’ibyishimo yagendaga yiyongera.
Ubu bushakashatsi bugamije gushishikariza abantu guhindura imyumvire yabo ku bijyanye n’urupfu no guhindura uburyo bita ku bantu basigaje igihe gito cyo kubaho


text:
Hari abatiyandikishaho ubutaka kubera ibihumbi 30RWf bakwa
Bamwe mu baturage bo muri Kamonyi bavuga ko kubura amafaranga yo kwishyura mu ihererekanywa ry’ubutaka bituma batunga ubutaka butabanditseho.
Aba baturage bavuga ko ibihumbi 30RWf bagomba kwishyura mu guhererekanya ubutaka ari menshi ku buryo atabonwa n’uwo ariwe wese.
Ababyeyi baha abana iminani bavuga ko kubona ayo mafaranga kandi nta sambu bagurishije bishobora bake, abandi bagahitamo gutuza abana mu masambu atabanditseho; nkuko Rusizana Fabien wo mu murenge wa Rukoma abisobanura.
Agira ati “Umuntu aba yahahaye umwana ku buntu ariko bakamwaka amafaranga kandi ntaho yayakura. Ubwo rero duhitamo kubyihorera yabona uko yubaka akubaka ahatamwanditseho.”
Umuyobozi wungirije w’Akarere ka Kamonyi ushinzwe iterambere ry’ubukungu, Tuyizere Thaddee ntiyemeranywa n’abo baturage. Avuga ko ibyo bidakwiye kuba urwitwazo kuko kubaka inzu bihenze kurusha ikiguzi cy’ibyangombwa.
Agira ati “Buriya rero nubwo bavuga ngo ibihumbi 30RWf ni menshi, ku muntu ugiye kubaka inzu ya miriyoni imwe, ebyeri cyangwa eshatu, kumva ko ibyo bihumbi 30 aribyo bigiye kubabera umutwaro, ntabwo nemeranya na bo.
Ahubwo hari abashaka gukora ibya kera bakumva bakoresha iminani ya bo uko bashaka, aho kubahiriza amategeko y’ubutaka”.
Muyombano Silvain, umubitsi w’impapuro mpamo z’ubutaka mu Ntara y’Amajyepfo, nawe ahamya ko yagiye ahura n’abaturage bamugejejeho ikibazo cyo kutagira ubushobozi buhagije bwo kwishyura Serivise z’ubutaka.
Agira ati “Abaturage bakunze kutubaza impamvu serivisi zishyurwa kimwe mu mijyi no mu cyaro. Tugenda dukora ubuvugizi ku nzego zitandukanye, harimo Minicofin (Minisiteri y’imari), uturere kugira ngo tuzarebe ko ayo mafaranga yajyana n’ubushobozi bw’abaturage.”
Kuva tariki 8 kugera 12 Gicurasi 2017, mu Karere ka Kamonyi hari kubera ubukangurambaga ku mikoreshereze y’ubutaka mu cyumweru cyiswe “Land week”.
Dukurikire ukanda kuri Like
Ibitekerezo ( 1 )
Rwose mu kwishyuza umusoro w’ubutaka bwawe harmo akarangane. Kubona ufite ubutaka bufite ubuso bwa 20m x 10 m(kandi muri iki gihe abo barahari), arihishwa kimwe n’ufite 100m x 100 m cg 300m x 500m cg birenze bishyura umusoro ungana, ntibikwiye. Abayobozi bari bakwiye gushyira mu gaciro bakabyigaho, kuko abafite duke baharenganira. Abayobozi mu nzego zose zihagarariye abaturage mbaye mbashimiye uko bazita kuri icyo kibazo kandi n’imana izabashima kuba bashyira mu gaciro.


text:
You are here
RUCAGU BONIFACE RUSISIBIRANYA, IMASHINI YO GUSYA ABAHUTU BO MU MAJYARUGURU
Banyarwanda, ikinyamakuru cyanyu KAMARAMPAKA kiyemeje kubagezaho ibyo mutajya mubasha kumenya, kumahano akomeje kugwirira urwanda. Ba nyirabayazana bayo tukaba twarabakoreye iperereza ryimbitse kuri wa MUMOTSI wa KAGAME witwa RUCAGU Boniface, uyu akaba akomeje wa mugambi we wo kumarira kw,icumu abahutu bajijutse bo mumajyaruguru dore ko yawutangiye muri 1998, ubwo yari prefet wa Ruhengeri, ubwo ariwe wakoraga amaliste y’abahutu bagomba kwicwa; abize n,abacuruzi , yarangiza agahereza inkotanyi zikababagira ibisiga. Icyo gihe yazengurutse uturere twose twa BURERA,BUKONYA ,BUBERUKA,BUHOMA ,MUSANZE , hose yagendaga akora za liste zabagomba kwicwa. Uyu mugabo uvugwaho gukunda kunywa amaraso ntabwo arunamura icumu kuko umugambi bivugwa ko agiye kuwurangiza muriyi minsi, aho yatangiriye mukarere ka BURERA aho bwana HABUMUREMYI PIERRE DAMIEN akomoka.
Bikaba bivugwa ko ntamuhutu ujijutse ukiharangwa, nyuma yo kwivugana umuhuzabikorwa w’umurenge wa Cyuve, ko ubu badukiriye nabaturage ba rubanda rugufi. Uyu mwidishyi kandi abantu bakomeje kwibaza niba ari umunyarwanda, dore ko akebo arimo agereramo abahutu bo muri nord(ABAKIGA), ari nako yagereyemo abatutsi mugihe cya genocide na mbere yayo mumyaka ya 1993-1994, aho yahamagariraga abahutu kwikiza umututsi, ko ariwe mwanzi wabo. Ibyo yabikoze munyandiko yanyujije mu binyamakuru bigafatwa nk’ivanjiri kuko yari umuntu ukomeye mugihugu: yari umudepite wa MRND. Dore zimwe mu nyandiko za Rucagu Boniface yanyujije mu kinyamakuru Kangura Nr 46 mu kwezi kwa Nyakanga 1993 :” UMUTUTSI UMUVURA IJISHO YAMARA GUKIRA AKARIGUKANURIRA “, “ UMUTUTSI UMUCUMBIKIRA MUKIRAMBI AKAGUSANGA MU BURIRI “ “IGIHUGU KITICA IMBWA CYORORA IMISEGA”, “ AHO UMUTUTSI YANITSE NTIRIVA”, “ MUTOTO WA NYOKA NI NYOKA” . Iyo usesenguye neza aya magambo ya rucagu ubona ko ntakindi yaragambiriye uretse irimburabatutsi ntawashidikanya ko umugambi yawugezeho kuko abatutsi barishwe, none yadukiriye abahutu,umuntu ntiyabura kwibaza impamvu Kagame yirirwa ashakisha abajenocideri, kandi nawe ubwe yarivugiye ko abana nabo. Abantu bakaba bakomeje kwibaza niba Rucagu ari umunyarwanda cg niba azasigara atuye urwanda we na KAGAME bonyine. Aha kandi bivugwa ko Rucagu ngo atajya areba Kagame mumaso kubera guhakirizwa. Ababizi neza bavuga ko ngo aba atutubikana(kubira ibyuya). Uyu mugambi mubisha wa Rucagu kandi awukomereje no murubyiruko aho basigaye bafata n’abana bavutse nyuma yiyo ntambara ngo nibasabe imbabazi mwizina ry’ababyeyi babo, bivuga ko umwana w’umuhutu azajya avukana icyaha cy’inkomoko, abeho abebera, agende yubitse umutwe, uwanze bamwirenze. Ntawashidikanya ko ya gahunda ya ndi umunyarwanda ari umugambi wateguwe wo kurimbura abahutu, iyo Rucagu yirirwa mubana bato ari muri iyo politiki yiyozabwonko ya FPR, yo gusiga abahutu bose icyaha. Rucagu yarakwiye kwibaza aho azasiga abamukomokaho, nubwo bavuga ko ntamwana agira, kubera ko atabyara. ikindi Rucagu yarakwiye kumenya ko urwanda atari akarima ke, aho yica uwo ashaka murwego rwo gushimisha uwamukamiye ariwe KAGAME, ndetse akaba yaranamugize umutagatifu kuko bose bahuriye kuriyo ngeso yo kunywa amaraso y’abanyarwanda.Abanyarwanda muhaguruke mwirwaneho naho ubundi ba rusisibiranya na ba kavamahanga baratumara.birabe ibyuya.
BISAMAZA JOEL


text:
Mu cyumweru cy’ubutwari cyatangiye kuwa 24 gashyantare gisozwa kuwa 1 gashyantare 2018 cyagaragayemo ibikorwa binyuranye by’ubutwari. Ibikorwa by’ubuhinzi n’ubworozi, iterambere muri rusange n’ibindi. Mu murenge wa Kamabuye abarinzi b’igihango bahawe ceretifika y’ishimwe ku bikorwa bakoze by’ubutwari mu gihe genoside yakorerwaga abatutsi 1994.
Mu buhamya bwatanzwe byagaragaye ko buri kigero umuntu agezemo ashobora gukora umurimo w’ubutwari. Umugore witwa Nyiramyasiro Angelique wari ufite imyaka icyenda y’amavuko 1994 yarokoye abatutsi bahigwaga.
Umuyobozi w’Akarere Bwana Nsanzumuhire Emmanuel ati : ‘’Turasabwa gukora byinshi” yabwiye abaturage bo mu murenge wa Kamabuye ko Abanyarwanda uyu munsi dusabwa gutekereza ku bikorwa igihugu cyagezeho ko bitizanye bikomoka ku ntwari z’itangiye u Rwanda. Yasabye abaturage gufatanya mu bikorwa binyuranye.